text:
231Sara waphila iminyaka leli-127. 2Sara wafela eKhiriyathi Abha, lekuyiHebroni, eveni laseKhenani. Abrahama wakhalela umkakhe, Sara.
3Abrahama wasishiya sidvumbu semkakhe, wesuka waya kumaHethi, wefika watsi: 4
35:27
47:29
50:13
Imis. 7:16
Heb. 11:9,13
“Ngisihambi nemchamuki la emkhatsini wenu. Ngicela ningitsengisele indzawo yekungcwaba, khona ngitewungcwaba lesidvumbu semkami.”
5EmaHethi aphendvula Abrahama atsi: 6“Ase usilalele, mnumzane, wena usikhulu lesinemandla la emkhatsini wetfu. Lomkakho ungamngcwaba nome ngangukuliphi kulamathuna etfu. Kute la emkhatsini wetfu longete akunika lithuna nome akuphatamise ekungcwabeni lomkakho.”
7Abrahama wasukuma wewakhotsamela lamaHethi, lekwakubantfu bakuleyo ndzawo. 8Watsi kubo: “Nanitsandza kutsi ngimngcwabe, esuke embikwami, ngisiteni ningicelele ku-Efroni, umsa waSowari, 9kutsi angitsengisele umhume wakhe waseMakhaphela, lesekugcineni kwensimi yakhe. Ngicela angitsengisele ngentsengo lefanele, utewuba wami ube yindzawo yekungcwaba.”
10Efroni labehleti emkhatsini wemaHethi waphendvula Abrahama eva onkhe emaHethi labengena esangweni lelidolobha, 11watsi: “Cha, nkhosi yami, asungilalele: Ngiyakunika lensimi kanye nalomhume lokuyo, ngikunika embikwebantfu bakitsi, ngitsi: Lomkakho mngcwabe khona.”
12Abrahama wabakhotsamela bantfu bakulelo live. 13Wakhuluma ku-Efroni embikwalabo bantfu, watsi: “Ase ungilalele, ngitakunika intsengo yalensimi, ngicela uyemukele kimi, khona ngitawungcwaba khona umkami.”
14Efroni waphendvula Abrahama watsi: 15“Nkhosi yami, asungilalele: Lesicakwana singabita lemashekheli esiliva langema-400.“emashekheli esiliva langema-400” nome “emakhilogremu esiliva langaba mane nencenye” Pho, kuyini loko kuwe nakimi? Mngcwabe kuyo leyo ndzawo lomkakho.” 16Bo-Abrahama na-Efroni bavumelana. Abrahama wase ukalela Efroni isiliva labesavele akhulume ngayo embikwemaHethi. Kwaba ngemashekheli esiliva langema-400,“emashekheli esiliva langema-400” nome “emakhilogremu esiliva langaba mane nencenye” lekwakusilinganiso lesasisemtsetfweni webatsengisi bangaleso sikhatsi.
17Ngako-ke insimi ya-Efroni leyayiseMakhaphela ngasemphumalanga neMamre, leyayinemhume nato tonkhe tihlahla letatikuyo, yonkhe leyo ndzawo, 18yetfulwa ku-Abrahama embikwemaHethi, nabo bonkhe lababesesangweni lalelo dolobha.
19Emvakwaloko Abrahama wangcwaba umkakhe Sara emhumeni wensimi yaseMakhaphela, ngasemphumalanga neMamre, eHebroni, eveni laseKhenani.
20Lensimi kanye nemhume emaHethi akunika Abrahama kutsi kube yindzawo yakhe yekungcwaba.
241Abrahama abesamdzala kakhulu ngeminyaka. Simakadze abembusisile etintfweni tonkhe. 2
Abrahama wakhuluma nenceku yakhe lenkhulu ekhaya lakhe, leyayiphetse konkhe labenako, watsi: “Beka sandla sakho ngaphansi kwelitsanga lami. 3Ngitekufungisa Simakadze longuNkulunkulu welizulu nemhlaba, kutsi ungacali utsatsele indvodzana yami umfati emkhatsini wemadvodzakati emaKhenani, lengihleti emkhatsini wawo. 4Kodvwa ubohamba ubuyele eveni lakitsi lemdzabu, nasetihlotjeni takitsi, ufike umtsatsele khona Isaka, umsa wami, umfati.”
5Lenceku yatsi kuye: “Nangabe lentfombi ingavumi kungilandzela ite nami kulelive, ngibobe sengenta njani? Ngiboyitsatsa yini lendvodzana yakho ngincandzeke nayo ngiyibuyisele kulelo live lakini?”
6Abrahama watsi kuyo: “Caphela ungacali uyibuyisele emuva lendvodzana yami. 7
13:15
15:7,18
Simakadze, Nkulunkulu welizulu, lowangitsatsa endlini yababe, naseveni lakitsi lemdzabu, wakhuluma kimi waphindze wangetsembisa ngesifungo watsi: ‘Lelive ngiyawulinika titukulwane takho,’ utawutfuma ingilosi kutsi ikuhambele embili. Wena-ke, lomsa wami uyawumtsatsela intfombi kuleyo ndzawo ute nayo la. 8Kodvwa nangabe lentfombi ayifuni kukulandzela, utawube sewukhululekile kulesifungo. Intfo nje, ungayibuyiseli indvodzana yami kulelo live.” 9Ngako-ke lenceku yabeka sandla sayo ngaphansi kwelitsanga la-Abrahama, inkhosi yayo, yafunga kuye ngalendzaba.
10
Lenceku yatsatsa emakamela lalishumi emkhatsini wemakamela enkhosi yayo, yahamba netinhlobonhlobo tetipho letiphuma enkhosini yayo. Yesuka yaya eMesophothamiya edolobheni lakaNahori. 11Yefika entsambama yakanekisa ngaphandle kwelidolobha, yagucisa emakamela eceleni kwesicobho, ngesikhatsi labakha ngaso emanti labasikati. 12Lenceku yathandaza yatsi: “Simakadze, Nkulunkulu wenkhosi yami, ngicela ungiphe imphumelelo lamuhla, ukhombise umusa wakho enkhosini yami Abrahama. 13Naku manje sengime la eceleni kwalesicobho, lapho kukha khona emadvodzakati ebantfu bakulelidolobha. 14Akutsi kuleyo ntfombi lengitawutsi kuyo: ‘Ngicela ubeke phansi imbita ngitewunatsa,’ yona-ke itsi: ‘Natsa, ngitawunatsisa wena kanye nemakamela akho,’ ngicela kutsi leyo kube ngiyo-ke loyimisele Isaka, inceku yakho. Ngiyawukwati ngaloko-ke kutsi ukhombise umusa enkhosini yami.”
15
Isa. 65:24
Watsi asengakacedzi nje kuthandaza, kwase kuchamuka Rebheka labetalwa nguBethuweli, umsa waMilkha, umkaNahori, umnakabo-Abrahama. Rebheka weta etjetse imbita yemanti ehlombe lakhe. 16Lentfombi yayiyinhle, ibukeka, iyintfombi, ingazange seyilale nemuntfu lomdvuna. Yewukela esicojeni, yakhelela, yagcwalisa imbita yayo ngemanti, yakhuphuka. 17Lenceku yagijima yaya kuyo iyihlangabeta, yafike yatsi: “Ngicela sewumane unginatsise emantana nje la embiteni yakho.”
18Yaphendvula yatsi: “Natsa, nkhosi yami.” Yaphangisa yetfula imbita, yanatsisa lenceku. 19Yatsi kube icedze kuyinatsisa, yatsi: “Ngitawunatsisa nalamakamela akho, aze enele onkhe.” 20Ngako-ke, yashesha yatfululela lamanti enkelebheni, yagijima yaya kukha lamanye esicojeni, yawanatsisa onkhe lamakamela enceku. 21Lendvodza yayibukisisa lentfombi, ibindzile, ifundzisisa kahle nome Simakadze abeyiphumelelisa indlela yayo, nome cha.
22Yatsi kube icedze lentfombi kunatsisa emakamela, lendvodza yatsatsa indandatho yegolide leyayinesisindvo sencenye yelishekheliincenye yelishekheli ingacishe ibe ngemagremu lasihlanu yayifaka ekhaleni lalentfombi; yatsatsa emajiva egolide labenesisindvo semashekheli lalishumiemashekheli lalishumi ngemagremu lalikhulu yawegabisa lentfombi emikhonweni, 23yatsi: “Ase ungitjele kutsi wena utalwa ngubani? Singayitfola yini indzawo lena ekhaya kini, simane siyewufihla inhloko lenemehlo?”
24Lentfombi yaphendvula yatsi: “Mine ngiyindvodzakati yaBethuweli, umsa waMilkha naNahori.” 25Yachubeka yatsi: “Sinetjani lobunyenti bemakamela kanye nendlu leyenele kutsi ningangenisa khona.”
26Lendvodza yase iyakhotsama, yakhuleka kuSimakadze 27yatsi: “Akabongwe Simakadze, Nkulunkulu wenkhosi yami Abrahama, longakayekeli kukhombisa umusa wakhe nekwetsembeka kwakhe enkhosini yami Abrahama. Mine-ke Simakadze ungihole endleleni, waze wangingenisa endlini yetihlobo tenkhosi yami.”
28Lentfombi yagijima, yaya kubendlu yenina, yafike yabatjela ngako konkhe loko. 29Rebheka abenemnakabo, anguLabani. Labani waphuma wagijima waya kuyo lendvodza, ngasesicojeni. 30Watsi nakabona indandatho ekhaleni kanye nemabhengela emikhonweni yadzadzewabo, watsi nakeva emavi aRebheka, dzadzewabo, atsi: “Lendvodza ikhulume kimi,” waya kuyo. Wayikhandza ime eceleni kwemakamela madvutane nesicobho. 31Wafike watsi: “Ngena, wena lobusiswe nguSimakadze, umeleni ngaphandle? Ngobe indzawo sengiyilungisile endlini, ngisho nendzawo yemakamela imbala.”
32Ngako-ke lendvodza yeta, yangena endlini. Labani wakhumula lamakamela, wawafaka esibayeni wawanika kudla, adla. Wanika lendvodza emanti ekugeza tinyawo tayo, nalamadvodza abehamba nawo ageza tinyawo tawo. 33Kwase kuletfwa kudla, kwabekwa embikwayo kutsi itekudla. Kodvwa yona yatsi: “Ngingeke ngidle, ngingakayikhulumi indzaba lengite ngayo.” Labani watsi: “Khuluma phela.”
34Ngako-ke yatsi: “Mine ngiyinceku ya-Abrahama. 35Simakadze uyibusise kakhulu inkhosi yami, injinge kakhulu. Simakadze uyibusise ngemihlambi yetimvu netinkhomo, isiliva negolide, tisebenti letidvuna naletisikati, emakamela kanye netimbongolo. 36Sara, inkhosikati yenkhosi yami, watalela inkhosi yami indvodzana, asamdzala kakhulu. Inkhosi yami seyinike lendvodzana yayo konkhe lenako. 37Inkhosi yami yangifungisa yatsi: ‘Ungayitsatseli indvodzana yami umfati kuletintfombi taseKhenani, kulelive lengihleti kulo. 38Kodvwa ubohamba uye elusendvweni lwaketfu esiveni sakitsi, uyitsatsele khona indvodzana yami umfati.’ 39Ngabuta enkhosini yami ngatsi: ‘Nangabe ayivumi kuta nami lentfombi, ngibobe sengenta njani?’
40“Yangiphendvula yatsi: ‘Simakadze lengihamba embikwakhe utawutfumela ingilosi yakhe ihambe nawe, akuphumelelise endleleni yakho. Indvodzana yami uyawuyitsatsela umfati esiveni sakitsi, elusendvweni lwaketfu. 41Nawuye esiveni sakitsi, uyawube sewuyakhululeka-ke kulesifungo sakho; nome befike bala kukunika lentfombi, uyawukhululeka-ke kulesifungo sakho.’
42“Nangifika esicojeni lamuhla, ngitsite: ‘Simakadze, Nkulunkulu wenkhosi yami, Abrahama, nakuyintsandvo yakho, ngiphumelelise kuloluhambo lwami. 43Njengobe ngime la, eceleni kwalesicobho semanti, akutsi intfombi letewukha emanti nangitsi kuyo: “Ngicela unginatsise emantana ngalembita yakho,” 44yona itsi kimi: “Natsa wena, ngitawube senginatsisa nalamakamela akho,” kube ngiyo-ke intfombi Simakadze layimisele indvodzana yenkhosi yami.’ 45Ngitsite ngisengakacedzi nje kuthandaza ngenhlitiyo, kwachamuka Rebheka etjetse imbita yemanti. Wewukela esicojeni wefike wakha emanti. Ngase ngitsi kuye: ‘Ngicela unginatsise.’ 46Waphangisa wetfula imbita yakhe, watsi: ‘Natsa wena kucala, ngitawube senginatsisa nalamakamela akho futsi.’ Nganatsa-ke, wase unatsisa nemakamela ami futsi. 47Ngase ngiyambuta ngitsi: ‘Wena uyindvodzakati yabani?’ Wangiphendvula watsi: ‘Ngiyindvodzakati yaBethuweli, umsa waMilkha naNahori.’ Ngako-ke ngase ngimfaka lendandatho ekhaleni lakhe ngamegabisa nalamajiva emikhonweni yakhe. 48Ngase ngikhotsamisa inhloko yami, ngakhuleka kuSimakadze, ngimbonga yena longuNkulunkulu wenkhosi yami Abrahama, ngobe angihole ngendlela lekungiyo sibili kutsi ngitewutsatsa lendvodzakati yesihlobo senkhosi yami itewuba ngumfati wendvodzana yayo. 49Manje-ke, njengobe nine nitinini tenkhosi yami, ngitjeleni, nanitsandza kuvelana nayo ngekwetsembeka. Naningatsandzi, ngitjeleni, khona phela ngitekwenta loko lokufanele ngikwente.”
50BoLabani naBethuweli baphendvula batsi: “Lendzaba le iphuma kuSimakadze. Tsine kute lesingakusho. 51Nangu Rebheka embikwakho; mtsatse, uhambe naye ayekuba ngumfati wendvodzana yenkhosi yakho, njengobe Simakadze asakhulumile.”
52Yatsi kube ikuve loko inceku ya-Abrahama, yakhotsama yakhuleka kuSimakadze. 53Lenceku yakhipha tintfo tesiliva netegolide, netingubo, yatipha Rebheka. Yaphindze yapha umnakabo nenina tintfo letingemagugu.
54Lenceku kanye nemadvodza beyihamba nawo badla, banatsa, bahlala khona busuku bonkhe. Nabavuka ngakusasa ekuseni lenceku yatsi: “Ngikhululeni, ngibuyele enkhosini yami.”
55UmnakaboRebheka nenina batsi: “Ase ihlalahlale natsi lentfombatane emalangana langacishe abe lishumi. Emvakwaloko nitawube seniyahamba-ke.”
56Kepha inceku yatsi kubo: “Ningangibambeleli, ngobe Simakadze uyiphumelelisile indzaba yami. Ngikhululeni ngiye enkhosini yami.”
57Base batsi: “Ake sibite lentfombatana sitewuva kuyo.”
58Babita Rebheka, bambuta batsi: “Utawuhamba nayo yini lendvodza?”
Waphendvula watsi: “Yebo, ngitawuhamba nayo.”
59
Bamhambisa-ke Rebheka, dzadzewabo, kanye nemongi wakhe. Wahamba nenceku ya-Abrahama kanye nemadvodza leyayihamba nawo.
60Bambusisa Rebheka batsi kuye:
“Hamba kahle, dzadzewetfu.
Shangatsi ungaba ngunina
wetinkhulungwane tetinkhulungwane;
shangatsi intalo yakho ingawancoba
emadolobha etitsa tayo.”
61Rebheka netimphekeleteli takhe batilungisela bagibela emakamela, bahamba nalendvodza. Yamtfola kanjalo-ke Rebheka lendvodza.
62
25:11
Isaka abephuma eBheri Lahayi Royi, ngobe abehlala eNegevu. 63Waphuma entsambama waya esigangeni ayewudla ematsambo engcondvo khona; watsi uphakamisa emehlo wabona kuchamuka emakamela eta ngakuye.
64Rebheka watsi uphakamisa emehlo akhe, wabona Isaka, wase uyehlika ekameleni. 65Wabuta kulenceku watsi: “Ngubani leya ndvodza lesihlangabetako?”
Inceku yaphendvula yatsi: “Yinkhosi yami.” Ngako-ke watsatsa iveyili yakhe watimbonya.
66Lenceku yafike yalandzisa Isaka ngako konkhe leyase ikwentile.
67
Isaka watsatsa Rebheka wamfaka ethendeni lakabo lapho kwake kwahlala unina khona, watsatsa Rebheka wamenta umkakhe, Isaka wamtsandza umkakhe. Ngako-ke Isaka wadvudvuteka emuva kwebuhlungu bekufelwa ngunina.
251Abrahama watsatsa lomunye umfati, lekwakunguKethura. 2Yena-ke wamtalela boZimrani, naJokshane, naMedani, naMidiyani, na-Ishbaki, naShuwa. 3Jokshane watala boSheba naDedani. KuDedani ngulapho kwavela khona ema-Ashuri, nemaLethushi, nemaLewumi. 4Emadvodzana aMidiyani bekubo-Efa, na-Eferi, naHanoki, na-Abida, naElda. Bonkhe laba kwakubantfwana baKhetura.
5
Abrahama wakunika Isaka konkhe labenako. 6Kodvwa emadvodzana alabanye bafati bakhe wabapha tipho, watsi asaphila nje wawasusa kulendvodzana yakhe Isaka, wawabhekisa ngasemphumalanga nelive.
7Abrahama waphila iminyaka leli-175. 8
Abrahama wafa asamdzala kakhulu asenelisekile emphilweni; walandzela bokhokho bakhe. 9Bo-Isaka na-Ishmayeli, emadvodzana akhe, amngcwaba emhumeni waseMakhaphela, ensimini ya-Efroni, umsa waSowari, umHethi, emphumalanga naseMamre. 10
Lensimi ngulena leyatsengwa ngu-Abrahama kumaHethi. Wangcwatjwa khona lapho-ke Abrahama, kanye nemkakhe Sara. 11
24:62
Emvakwekufa kwa-Abrahama, Nkulunkulu wayibusisa lendvodzana yakhe lengu-Isaka. Isaka wacaba eBheri Lahayi Royi.
12
Nati-ke titukulwane taka-Ishmayeli, umsa wa-Abrahama, lamtala kuHagari, sisebenti saSara lesasingumGibhithe: 13
Emadvodzana a-Ishmayeli ngekwelamana kwawo bekunguNebayothi, litibulo lakhe, naKhedari, na-Adbeli, naMibsamu, 14naMishma, naDuma, naMasa, 15naHadadi, naThema, naJeturi, naNafishi, naKhedema. 16Ngiwo lawo-ke emadvodzana a-Ishmayeli nemabito awo labetsa ngawo imiti netikanekiso tawo; babetikhulu tetive letili-12. 17Ishmayeli waphila iminyaka leli-137, wafa; walandzela bokhokho bakhe. 18
Titukulwane ta-Ishmayeli takha kusukela eHavila kuya eShuri, lemalunga naseGibhithe, kuya ngase-Asiriya. Takha, tatsi cekelele takhweshelana netihlobo tato; tatihlaselana naletihlobo tato.
19
Nati-ke titukulwane taka-Isaka, umsa wa-Abrahama: Abrahama watala Isaka. 20Isaka watsi nasaneminyaka lengema-40 watsatsa Rebheka, indvodzakati yaBethuweli, um-Aramu wasePhadani Aramu, dzadzewabo Labani, um-Aramu. 21Isaka wathandazela umkakhe kuSimakadze, ngobe abeyinyumba. Simakadze wawuphendvula umthandazo wakhe; Rebheka, umka-Isaka, wakhulelwa. 22Wakhulelwa emaphahla. Atsi asengakatalwa agudlulana kamatima esiswini sakhe, wadzimate watsi: “Loku kwentekelani kimi?” Ngako-ke wayawubuta kuSimakadze.
23
2 Sam. 8:14
Mal. 1:2
Rom. 9:10-12
Simakadze wamphendvula watsi:
“Esiswini sakho kunetive letimbili.
Utawutala tive
letitakwehlukana tinhlobo letimbili.
Lesinye sive siyawuba nemandla kunalesinye,
lomdzala akhonte lomncane.”
24Kwatsi nakufika emalanga akhe ekubeleka, wabeleka emaphahla. 25Lekucala laphuma libovana, lilihwanca wonkhe umtimba, njengengubo yeboya. Baletsa batsi ngu-Esawu.“Esawu” kungasho kutsi “lihwanca” 26
Emvakwekuphuma kwalomnakabo, sandla salona lomunye lolandzelako saphuma sibambe sitsendze sa-Esawu, ngako-ke bametsa ngekutsi nguJakobe.“Jakobe” kusho kutsi “ubambe sitsendze” ngesilinganiso kusho kutsi “uyayengana, unemacebo ngobe ulicili” Isaka abesaneminyaka lengema-60 nabatalwako.
27Labafana bakhula. Esawu waba ngumtingeli lonelikhono, angumuntfu wasematsafeni, kantsi Jakobe yena abesithuli ahlala ekhaya. 28Isaka abetsandza Esawu, ngobe abedla inyama yenyamatane labeyitingela; kepha Rebheka abetsandza Jakobe.
29Ngalelinye lilanga Jakobe abepheke siphuphe,NgesiHebheru leligama lelivakala shangatsi litsi umbala “lobovu”; labanye batsi “siphushe” kwase kufika Esawu aphuma etsafeni, alambe kakhulu. 30Esawu watsi kuJakobe: “Maye, ngilambile! Ngicela sewumane ungiphe lesiphuphe.” Ngako-ke libito lakhe kwatsiwa ngu-Edomu.NgesiHebheru “Edomu” kuvakala shangatsi kutsi “kubovu”
31
Kodvwa Jakobe watsi: “Ngitsengisele lifa lakho lebutubulo, kucala.”
32Esawu watsi: “Sengitakufa, linalusito luni kimi lelifa?”
33
Heb. 12:16
Jakobe watsi: “Funga kimi kucala.” Ngako-ke wafunga, kwaba kulitsengisa kwakhe kuJakobe lifa lakhe lebutubulo. 34Jakobe wase unika Esawu lesiphuphe. Esawu wadla, wanatsa, wasukuma wahamba. Esawu waledzelela kanjalo lifa lebutubulo bakhe.


c: text/html

text:
201Ngenyanga yekucala sonkhe sive sema-Israyeli sefika eHlane laseSini, sefike semisa eKhadeshi. Miriyamu wafela khona lapho, wangcwatjwa.
2Kwakute emanti kuleyo ndzawo, ngako bantfu babutsana ndzawonye basola boMosi na-Aroni. 3
17:2
Num. 11:1
16:1
21:5
Balwa naMosi batsi: “Kube mane savele safa kanye nebanaketfu ngesikhatsi bafela embikwaSimakadze. 4Nisiletseleni lesive saSimakadze kulelihlane lelinje? Nentele kutsi tsine kanye naletifuyo tetfu sitewufela lapha! 5Nasikhiphelani lena eveni laseGibhithe nasiletsa lapha kulelive lelibi kangaka? Lelive alinakudla, namakhiwa, namagelebisi; lite nemahananandza. Kute ngisho nemanti nje ekunatsa!” 6BoMosi na-Aroni besuka emkhatsini walesive bacondza ekungeneni kwelithende lekuhlangana. Bafike bawa phansi ngebuso, bakhotsama. Inkhatimulo yebukhona baSimakadze yabonakala kubo.
7Simakadze wakhuluma kuMosi, watsi: 8“Tsatsa lendvuku, bese-ke wena na-Aroni, umnakenu, nibutsela sonkhe sive ndzawonye. Khuluma kulelidvwala, embikwaso sibuka, litawube selikhipha emanti. Uyawukhipha emanti kulelidvwala, kuze sonkhe sive kanye netifuyo taso sinatse kulo.” 9Ngako Mosi watsatsa indvuku ebukhoneni baSimakadze, njengobe abetjeliwe.
10Yena na-Aroni bahlanganisa sonkhe sive embikwalelidvwala, Mosi watsi kubo: “Lalelani-ke, nine mahlubuka, sinikhokhele yini emanti kulelidvwala?” 11
Hla. 78:15
105:41
Isa. 48:21
1 Khor. 10:4
Ngako Mosi waphakamisa sandla sakhe washaya lelidvwala kabili ngalendvuku, emanti ampompota kulelidvwala, banatsa bona bonkhe kanye netifuyo tabo.
12
Dut. 1:37
31:2
32:50
Kodvwa Simakadze wabatsetsisa boMosi na-Aroni, watsi: “Njengobe ningakangikholwa kangangekutsi nize ningingcwelise, ningihloniphe embikwalesive sema-Israyeli, anisenawusihola lesive nize nisifikise eveni lengisiphe lona.”
13
Hla. 106:32
Lawo kwakungemanti aseMeribha,“Meribha” ngesiHebheru kusho “kusola” lapho sive sema-Israyeli sefike salwa khona naSimakadze, nalapho ativeta kubo khona angulongcwele.
14
Mosi watfumela tigijimi kusuka eKhadeshi, taya enkhosini yaka-Edomu, tafike tatsi: “Umnakenu Israyeli utsi wena uyabati bonkhe bulukhuni lobusehlele. 15Bobabemkhulu behlela eveni laseGibhithe, sahlala lapho sikhatsi lesidze. Bantfu baseGibhithe basigcilata kanye nabobabe betfu, 16
23:20
kodvwa satsi kube sikhale kuSimakadze, wakuva kukhala kwetfu wase utfumela ingilosi, wasikhipha eveni laseGibhithe.
“Nyalo-ke sesilapha eKhadeshi, edolobhaneni lelisemnyeleni welive lakho. 17Sicela kwendlula sidzabule ekhatsi nelive lakho. Singeke sihambe emasimini nome etivinini takho, singeke sinatse ngisho nemanti emitfonjeni yakho. Sitawuhamba ngemgwaco lomkhulu sicondze, singaphambukeli ngesekudla nome ngesancele, size siphumele ngale kwalelive lakho.”
18Kodvwa Edomu waphendvula, watsi: “Ningeke nengce lapha; naningake nilokotse, siyawuphuma sinihlasele ngetikhali.”
19Ema-Israyeli aphendvula, atsi: “Sitawuhamba ngemgwaco lomkhulu, nangabe tifuyo tetfu natsi sinatse emitfonjeni yenu, sitanikhokhela. Tsine sifuna kumane sendlule nje ngetinyawo, hhayi lokunye.”
20Baphindza baka-Edomu baphendvula, batsi: “Asifuni kutsi nendlule.” Base bayaphuma baka-Edomu babesukela ngalenkhulu imphi nalenemandla. 21Njengobe baka-Edomu bawalela ema-Israyeli kutsi endlule eveni labo, ema-Israyeli abe asayancandzeka, esuka kubo.
22
Sonkhe sive sema-Israyeli sesuka eKhadeshi sayawufika eNtsabeni iHori. 23SebaseNtsabeni iHori, eceleni kwemnyele waka-Edomu, Simakadze wakhuluma kuboMosi na-Aroni, watsi: 24“Aroni sewutakuya kulabafile bakubo, ngako akasoze angene eveni lengilinike ema-Israyeli, ngobe nine nobabili aningihloniphanga ngasemantini aseMeribha.“Meribha” ngesiHebheru kusho “kusola” 25Bita bo-Aroni nendvodzana yakhe, Eleyazare, ukhuphukele nabo eNtsabeni yaseHori. 26
Khumula Aroni tembatfo takhe utembatsise indvodzana yakhe, Eleyazare, ngobe Aroni sewutawunishiya abuyele kubakubo, utawufike afele kuyo.”
27Mosi wenta njengobe Simakadze abemtjelile: Wakhuphukela nabo eNtsabeni yaseHori embikwesive sonkhe sibuka. 28
Num. 33:38
Dut. 10:6
32:50
Mosi wakhumula Aroni tembatfo takhe watembatsisa indvodzana yakhe Eleyazare. Aroni wafela khona lapho etulu entsabeni. Bo-Mosi na-Eleyazare behla entsabeni. 29Sonkhe sive saka-Israyeli satsi kube sive kutsi Aroni sewufile, samlilela emalanga langema-30.
211
Yatsi kube inkhosi yemaKhenani, yase-Aradi, leyayihlala eNegevu, eningizimu nelive laseKhenani, ive kutsi ema-Israyeli abeta ngemgwaco wase-Atharimu, yavele yawahlasela, yaphindze yatfumba lamanye awo. 2Israyeli wenta sifungo kuSimakadze, watsi: “Nawungahle usinikele lesive etandleni tetfu, sitasincoba sibhubhise“Homa” kusho “kubhujiswa” nemadolobha aso.” 3Simakadze wakulalela waba neluvela ngema-Israyeli, wawanika emaKhenani. Ema-Israyeli abhubhisa onkhe emaKhenani kanye nemadolobha awo; ngako-ke leyo ndzawo yetsiwa libito kwatsiwa yiHoma.“Homa” kusho “kubhujiswa”
4
Ema-Israyeli ahamba kusukela eNtsabeni iHori ngendlela leya eLwandle Lolubovu, entela kugega lelive lase-Edomu. Kodvwa bantfu baba nenhlitiyo lencane endleleni; 5
basola Nkulunkulu naMosi batsi: “Nasikhiphelani eGibhithe kuze sitewufela lapha ehlane? Kute kudla! Kute nemanti! Siyakwenyanya lokudla lokungenamsoco!” 6Simakadze wase ubatfumelela tinyoka letatinesihlungu; taluma labantfu, labanyenti babo bafa. 7Bantfu beta kuMosi, bafike batsi: “Sonile ngekukhuluma kabi ngaSimakadze nangawe. Thandaza kuSimakadze kutsi esuse letinyoka lapha kitsi.” Ngako-ke Mosi wabathandazela labantfu.
8Simakadze wakhuluma kuMosi, watsi: “Yenta inyoka lenesitfoze yelitfusi uyiphanyeke etulu elugodvweni; wonkhe labesalunywe yinyoka, utawutsi angayibuka aphile.” 9
Joh. 3:14
Ngako Mosi wakha inyoka ngelitfusi, wase uyiphanyeka etulu elugodvweni. Kwatsi wonkhe labesalunywe yinyoka watsi nabuka lenyoka yelitfusi, waphila.
10Ema-Israyeli atfutsa lapho ahamba ayawumisa e-Obothi. 11Esuka e-Obothi afike emisa e-Iye Abharimu, ehlane lelibhekene neMowabi, ngasemphumalanga. 12Atfutsa lapho ayawumisa eSihosheni saseZeredi. 13
Esuka lapho emisa ngase-Anoni ehlane leliseveni lema-Amori. I-Anoni isemnyeleni weMowabi, emkhatsini welakaMowabi nelaka-Amori, 14ngiko nje incwadzi yetimphi taSimakadze itsi:
“... lidolobha laseWahebi,
esifundzeni saseSufa netihosha;
umfula i-Anoni,
15nemacele etihosha
lehlela edolobheni lase-Ari,
ehlele nangasemnyeleni welive lakaMowabi.”
16Kusuka lapho bachubekela eBheyeri, emtfonjeni lapho Simakadze akhuluma kuMosi, watsi: “Butsa lesive sibuye ndzawonye, mine ngitasinika emanti.” 17Ngaso sona leso sikhatsi ema-Israyeli ahlabela ingoma atsi:
“Geletisa emanti, wena mtfombo!
Sitakwemukela ngekuhlabela,
18umtfombo lowembiwa ngemakhosi
wembiwa nabaholi,
wembiwa ngetindvuku tebukhosi,
kanye nangemizaca yawo.”
Esuka lapho kulelo hlane aya eMathana, 19esuka eMathana aya eNahaliyeli, esuka eNahaliyeli aya eBamothi, 20esuka eBamothi aya esigodzini sakaMowabi, ngaphansi kwentsaba iPhisga leyengamele lihlane.
21
Khu. 11:19
Sive saka-Israyeli satfumela titfunywa kuSihoni, inkhosi yema-Amori, satsi: 22“Sicela kwendlula sidzabule lelive lakho. Singeke siphambukele emasimini nome esivinini nome sinatse emanti kunome ngumuphi umtfombo. Sitawuhamba ngemgwaco wenkhosi size siphumele ngale kwelive lakho.”
23Kodvwa Sihoni wala kutsi bendlule badzabule live lakhe. Wahlanganisa emabutfo akhe onkhe, wawahlomisa wawavivisa awacondzise ehlane kuyawulwa nema-Israyeli. Watsi nakefika eJahasi, walwa nema-Israyeli. 24
Hla. 135:10
136:18
Amo. 2:9
Ema-Israyeli alwa naye amehlula, adla live lakhe kusukela e-Anoni kuya eJabhoki, kuze kugcine ngaseveni lema-Amoni, ngobe iminyele yawo yayakhiwe, itinqaba. 25Ema-Israyeli awatfumba onkhe emadolobha ema-Amori, awadla aba ngewawo kanye neHeshboni netabelo tayo tonkhe. 26IHeshboni bekulidolobha laSihoni, inkhosi yema-Amori, leyayike yalwa nalenkhosi leyayingeyemaMowabi, yatsatsa lonkhe live layo kuze kuyewugcina e-Anoni. 27Ngiko nje timbongi titsi:
“Wotani eHeshboni,
lidolobha lenkhosi Sihoni!
Alakhiwe kabusha,
yebo, aliphindze livuswe, lakhiwe.
28
“KuleHeshboni kwase kuphuma umlilo,
lilangabi lelidolobha laSihoni.
Lashisa i-Ari yakaMowabi,
takhamiti tasetintsabeni, e-Anoni.
29Nako kini, sive sakaMowabi!
Nibhujisiwe nine sive sakaKhemoshi!
Uyekelele emadvodzana akhe,
aba bakhoseli;
kwatsi emadvodzakati akhe aba titfunjwa
taSihoni, inkhosi yema-Amori.
30“Kodvwa sesibancobile,
iHeshboni ibhujiswe yonkhe indlela
kuze kuyewufika eDiboni.
Sibabhubhise saze sayawufika eNofa,
kuze kufike eMedeba.”Lelivesi ngesiHebheru alicondzakali
31Ngako ema-Israyeli ahlala eveni lema-Amori.
32Watsi kube Mosi atfumele tinhloli eJazeri, ema-Israyeli atfumba lonkhe lelo dolobha kanye netabelo talo, acosha lawo ma-Amori labelapho. 33
29:7
Ema-Israyeli ajika enyuka ngemgwaco locondza eBhashani; kwase kutsi Ogi, inkhosi yaseBhashani, waphuma kanye nemabutfo akhe onkhe, wayawuhlasela ema-Israyeli emphini yase-Edreyi.
34Simakadze wakhuluma kuMosi, watsi: “Ungamesabi, ngobe yena kanye nemabutfo akhe onkhe, nelive lakhe, sengimnikele etandleni takho. Yenta kuye kona loko lowakwenta kuSihoni, inkhosi yema-Amori, labebusa eHeshboni.”
35Ngako ema-Israyeli abulala Ogi kanye nemadvodzana akhe, naso sonkhe sive sakhe, kwabate ngisho namunye lowasindza. Ase ayalidla lelo live lakhe.
221Sive sema-Israyeli sesuka lapho sacondza ematsafeni akaMowabi, sefike semisa emathende ngesheya kwemfula iJordane malungana neJerikho.SiHebheru sitsi “eJordane yaseJerikho”. Kungenteka kutsi kwakulibito lemfula iJordane
2Watsi kube Bhalaki, umsa waSiphori, abone konkhe lekwase kwentiwe sive sema-Israyeli esiveni sema-Amori, 3Mowabi watfutfumela ngenca yebunyenti bawo. Yebo, Mowabi watfutfumela ngenca yema-Israyeli. 4BakaMowabi bakhuluma nebaholi bakaMidiyani, batsi: “Lesicumbi sebantfu sitawudla konkhe lesinako, njengenkhomo idla luhlata lwesiganga.”
Ngako Bhalaki, umsa waSiphori, labeyinkhosi yakaMowabi ngaleso sikhatsi, 5
Josh. 24:9
Mik. 6:5
2 Phet. 2:15-16
Juda 11
watfumela tigijimi kutsi tiyewumbitela Bhalamu, umsa waBheyori, labesePhethori ngasemfuleni iYufrathe, eveni laka-Amawu;“Amawu” nome “sive” tafike tatsi kuye: “Kunesive lesaphuma eGibhithe lesesigcwele umhlaba wonkhe, manje sesize semisa nalapha eceleni kwelive lami. 6Manje kota utengicalekisela lesive, ngobe sinemandla kakhulu kunami; kumbe ngingakhona kusehlula ngisikhiphe lapha eveni lami. Ngiyati kutsi lababusiswa nguwe bayabusiseka, nalabo labacalekiswa nguwe bayacalekiseka.”
7
Juda 11
Ngako-ke baholi bakaMowabi nebakaMidiyani besuka bahamba baphatsa imali yekuphengula. Batsi nabefika kuBhalamu, bafike bamtjela loko bebakutfunywe nguBhalaki. 8Bhalamu wabaphendvula watsi: “Lalani lapha kulobusuku, kusasa ngitanibuyela nemphendvulo levela kuSimakadze.” Ngako labaholi bakaMowabi balala kaBhalamu.
9Nkulunkulu wefika wabuta Bhalamu, watsi: “Ngakabani lamadvodza lalele lapha kakho?”
10Bhalamu waphendvula Nkulunkulu, watsi: “Bhalaki, umsa waSiphori, inkhosi yakaMowabi, utfumele kimi umbiko lotsi: 11‘Kunesive lesaphuma kulela laseGibhithe lesigcwele umhlaba wonkhe. Ngako wota utengicalekisela sona, kumbe ngingakhona kusehlula ngisicoshe kulelive lami.’ ”
12Kodvwa Nkulunkulu wakhuluma kuBhalamu, watsi: “Ungacali uhambe nawo. Ungasibeki sicalekiso kuleso sive leso, ngobe sabusiswa.”
13Ngakusasa ekuseni Bhalamu wavuka watjela labaholi lababetfunywe nguBhalaki, watsi: “Hambani nibuyele eveni lakini, Simakadze walile kutsi ngihambe nani.” 14Ngako labaholi bakaMowabi babuyela kuBhalaki, bafike bamtjela batsi: “Bhalamu walile kuta natsi.”
15Waphindza Bhalaki watfumela labanye baholi lababemcoka, baba banyenti kakhulu kunalaba bekucala. 16Befika kuBhalamu batsi: “Bhalaki, umsa waSiphori, utsi: ‘Akubete lutfo lolukuvimbelako kutsi ute kimi, 17ngobe ngiyakukukhokhela kahle kakhulu nome ungangibitani; kota ungicalekisele lesive.’ ”
18
Kodvwa Bhalamu wabaphendvula, watsi: “Ngisho nome Bhalaki abenganginika sigodlo sakhe sigcwele isiliva negolide, ngingeke sengente lutfo lolukhulu nome loluncane loluphambene nemyalo waSimakadze Nkulunkulu wami. 19Hlalani nani kulobusuku njengalaba bakucala, ngize ngati kutsi yini lenye Simakadze latangitjela yona.”
20Ngalobo busuku Nkulunkulu wefika kuBhalamu, watsi: “Njengobe lamadvodza akulandzile, hamba nawo, kuphela wente loko lengikutjela kona.” 21Bhalamu wavuka ekuseni wabophela imbongolo yakhe, wahamba nalabaholi bakaMowabi.
22Simakadze wamtfukutselela kakhulu nasahamba, ingilosi yaSimakadze yammela endleleni imvimbela. Bhalamu abegibele imbongolo yakhe, ahamba netinceku takhe letimbili. 23Imbongolo yatsi kube ibone lengilosi ime endleleni, yelule inkemba yayo iyiphetse ngesandla, yaphambuka endleleni yacondza esigangeni. Bhalamu wayishaya, ayibuyisela endleleni.
24Ingilosi yaSimakadze yachubeka yayakuma emngcingweni wendlela leyayijuba emkhatsini wetivini letimbili, kume tibondza emaceleni ngala nangala. 25Imbongolo yatsi kube ibone ingilosi yaSimakadze, yagudla lubondza yahhudla umbala waBhalamu kulolubondza. Bhalamu waphindza wayishaya futsi.
26Ingilosi yaSimakadze yaphindza yachubekela ngembidlana, yefika yema emngcengcemaneni wendlela, lapho bekute khona ngisho nendzawana nje yekujikela ngesekudla nome ngesancele. 27Imbongolo yatsi kube ibone lengilosi yaSimakadze, yalala phansi, Bhalamu asetulu kuyo; watfukutsela wabila, wayishaya ngalendvuku yakhe. 28Simakadze wase uvula umlomo walembongolo, yakhuluma kuBhalamu yatsi: “Kodvwa ngenteni kuwe kutsi ungaze ungishaye kuze kube katsatfu?”
29Bhalamu wayiphendvula watsi: “Ungente silima! Kube bengiphetse inkemba esandleni sami, ngabe ngiyakubulala khona nyalo.”
30Imbongolo yaphendvula Bhalamu, yatsi: “Angisiyo yini imbongolo yakho lohlala ngekuyigibela njalo nje, kuze kube ngulamuhla? Ngake ngakwenta yini loku kuwe?” Bhalamu watsi: “Cha.”
31Simakadze wase uvula emehlo eBhalamu, wayibona lengilosi yaSimakadze ime endleleni yelule inkemba yayo. Ngako watitfoba, wawa phansi ngebuso. 32Ingilosi yaSimakadze yambuta yatsi: “Uyishayeleni lembongolo yakho kuze kube katsatfu? Ngite lapha kutewuncandza wena, ngobe lendlela yakho inengoti embikwami.NgesiHebheru akucondzakali 33Lembongolo beyibona mine ingibalekele kulamahlandla lamatsatfu. Kube beyingangibalekeli, ngabe wena sengikubulele nyalo, kodvwa yona bengitayishiya iphila.”
34Bhalamu wakhuluma kulengilosi yaSimakadze, watsi: “Ngonile, bengingaboni kutsi ume endleleni kutewuncandza mine. Nangabe-ke akukujabulisi lokuhamba kwami, ngitawuncandzeka.”
35Ingilosi yaSimakadze yakhuluma kuBhalamu, yatsi: “Hamba nalamadvodza, kodvwa ukhulume kuphela loko lengitakutjela kona.” Ngako Bhalamu wahamba nalabaholi bakaBhalaki.
36Watsi kube eve Bhalaki kutsi Bhalamu sewuyeta, waphuma wayawumhlangabeta edolobheni lakaMowabi lelise-Anoni, lekungumnyele lokhashane kakhulu welive lakhe. 37Bhalaki wakhuluma naBhalamu, watsi: “Angikatfumeli yini tigijimi kuwe kutsi tikulandze masinyane? Awuketi ngani kimi? Bewucabanga kutsi anginalutfo yini lwekukukhokhela?”
38Bhalamu waphendvula watsi: “Sengikhona, kepha nginawo yini mine emandla ekukhuluma lutfo ngaphandle kwaloko lengikutjelwa nguNkulunkulu?” 39Ngako Bhalamu wahamba naBhalaki, baya eKhiriyathi Husothi. 40Bhalaki wenta umhlatjelo ngetinkhomo netimvu, lenye inyama wayinika Bhalamu nalabaholi lababehamba naye.
41Ngakusasa ekuseni Bhalaki watsatsa Bhalamu, benyukela etulu eBhamothi Bhali, lapho afike wabona kahle incenye yalesive.

robotstxt: allowed

filter: keep


text:
381
2 Khr. 32:24
Kulawo malanga Hezekiya wagula wabangwa netibi. Umphrofethi Isaya, umsa wa-Amose, waya kuye, wafike watsi: “Naku lokushiwo nguSimakadze, utsi: Sale ulungisa kahle tonkhe tintfo tasemndenini wakakho, ngobe sewutakufa, ngeke usindze.”
2Hezekiya wagucuka wabheka ngaselubondzeni, wathandaza kuSimakadze, watsi: 3“Awu, Simakadze, khumbula kutsi bengihamba ngekwetsembeka lokunjani embikwakho, nekutsi bengitinikele kangakanani embikwakho ngayo yonkhe inhlitiyo yami, ngenta lokuhle emehlweni akho.” Hezekiya wakhala kabuhlungu.
4Livi laSimakadze lefika ku-Isaya, latsi: 5“Hamba uyewutjela Hezekiya, utsi: ‘Naku lokushiwo nguSimakadze, Nkulunkulu weyihlomkhulu, Davide, utsi: Ngiwuvile umthandazo wakho, ngatibona netinyembeti takho. Ngitakwengetela iminyaka leli-15 ebudzeni bemphilo yakho. 6Ngitawukhulula wena kanye nalelidolobha esandleni senkhosi yase-Asiriya. Ngitalivikela lelidolobha.
7“ ‘Nasi sibonakaliso saSimakadze kuwe, sekutsi Simakadze utakwenta loko lakwetsembisile: 8Ngitakwenta sitfunti lesentiwe lilanga siye emuva tinyatselo letilishumi lese sitewuke etitebhisini tekukala sikhatsi ta-Ahazi.’ ” Ngako-ke kukhanya kwelilanga kwafinyela ngetinyatselo letilishumi lebesekutewukile.Ngaleto tikhatsi bekwakhiwa titebhisi tematje letatikhombisa tikhatsi ngelitfunti
9Umbhalo waHezekiya, inkhosi yakaJuda, emvakwekugula nekusindza kwakhe:
10
Hla. 102:23
Ngatsi mine:
“Kantsi kutawutsi nase ngikhulile nginemandla,
ngiyakwendlula emasangweni ekufa,“ekufa” ngesiHebheru “eSheyoli”
ngidlelelwe incenye yeminyaka lesasele yemphilo yami?”
11Ngatsi mine:
“Angisayiwuphindze ngimbone Simakadze,
ngibone Simakadze eveni lalabaphilako.
Angisayikuphindze ngibabuke bantfu,
nome-ke ngiphindze ngihlale kanye
nalabo labahleti kulomhlaba.“kulomhlaba” letinye tincwadzi tekucala titsi “endzaweni yasemphelandzaba”
12Njengelithende lemelusi,
indlu yami ihhihlitelwe phansi yesuswa kimi.
Njengemeluki imphilo yami uyisongile,“uyisongile” ngesiHebheru “ngiyisongile”
ungincamulile emculwini webudze bemphilo,
busuku nemini wetamana nekungicedza.
13Ngilindzile ngekubeketela kwaze kwadzabuka kusa;
kodvwa yena njengelibhubesi
uwabhobabhobe onkhe ematsambo ami.
Busuku nemini wetamana nekungicedza.
14
Ngantjilota ngikhalisa kwenkhonjane,
ngabubula ngakhalisa kwelituba,
emehlo ami aba luvitsi,
nangitsi ngibuka etulu emazulwini, ngihluphekile.
Awu Simakadze, wota ungelekelele.”
15Kodvwa ngingatsini nje? Sewungitjelile,
futsi yena cobo lwakhe ukwentile loko.
Ngitawuhamba ngekubonyabonyeka yonkhe iminyaka yami,
ngenca yalobuhlungu bemphefumulo wami.
16Simakadze, bantfu baphila ngetintfo letinje,
nami-ke umoya wami utfola imphilo ngato.
Ubuyisele kuphila kwami kimi,
wangenta ngaphila.
17
86:13
94:19
116:3
Mik. 7:19
Empeleni wentele kusita mine
lokutsi ngive tinhlungu letinje.
Elutsandvweni lwakho
wangisindzisa emgodzini wembhubhiso,
utsatse tonkhe tono tami watilahla emvakwakho.
18
30:9
88:10
115:17
Ngobe lidliza“lidliza” ngesiHebheru “iSheyoli” lingeke likudvumise,
nekufa ngeke kutigambute tibongo takho;
labo labashona phansi emgodzini
bangeke babeke litsemba labo ekwetsembekeni kwakho.
19
145:4
Ngulabaphilako, labaphilako bodvwa,
labakudvumisako wena,
njengaloku ngenta nje nami lamuhla.
Bobabe batjela bantfwababo ngekwetsembeka kwakho.
20
104:33
146:2
Simakadze utangisindzisa;
siyawuhlabela ngetingubhu letinetintsambo
onkhe emalanga emphilo yetfu
sisethempelini laSimakadze.
21Isaya abeshito watsi: “Futfumetani sitfobo semakhiwa, bese nisifaka kulelitfumba, utabe sewuyaphila.”
22Hezekiya abebute watsi: “Sitawuba yini sibonakaliso sekutsi ngitawukhuphukela ethempelini laSimakadze?”


text:
Ngemnyaka wa 1890 emapulazini lase Lowveld labekalungele tintfo letincane kunekutingela kanye nekulima noma kufuya, base labanikati bawo bawatsengisa ngekushesha kubantfu labatsenga emamineral ngekubekela. Bantfu labakhuluma-siTsonga kulendzawo bakhokha imali yekuhlala kubalo labangekho labatsenga; lapho khonaa banikati basenta lendzawo, ticasho tikhokhelwa ngendlela (kuvame kuba nguhhafu wenhlanyelo levuniwe) noma kusebenta (ngangetinyanga letingabasitfupha emnyakeni).
Njengoba emanani etindzawo akhuphuka, kanye netincenye letinkhulu te Lowveld letahlotjiswa nge sifo sembuzulwane kanye nesifo-sekulal, ticashi taphocelelwa kutsi tibe tisebenti tetivumelwano noma tishiye lelipulazi. Tikalelwa ngemapasi ngemtsetfo kusuka kuyohlala emadolobheni, imindeni leminingi yahlala endzaweni leyayibekelwe kuhlala kwema Afrika.
Kepha yaphindze yasuswa nje 'ngentfolencono' imikhankaso ngemnyaka wa 1940 yenta kuhlanganisa emakhaya labekasakatekile abe tigodzi letinkhulu, kufaka fenisi kanye nekuhlukanisa indzawo lelungele kulima kundzawo lekulinyelwa kiyo. Ngemnyaka wa 1960 na 1970 imimango yahhitjitwa njengoba imindeni yasuswa 'kulamakhaya' emaTsonga, eGazankulu. Kutsatfwa kwemali nebuningi bebantfu kulendzawo kwenta bantfu ngekukhula kwabo batsembele emisebentini yekuhamba.
Loku kwenta emadvodza kutsi ashiye imindeni yayo sikhatsi lesidze, le namuhla ngisho bomake etindzaweni letisemakhaya bafuna imisebenti yetikhatsi emapulazini ladvutane. Kuhlangene ngalesimo semphilo etigodzini, lesisento lesidze kulokuma kwalemindeni sekwente kugula noma tifo letiningi: sifo setjwala, iAIDS, kumitsa kwensha kanye nekungasebenti yintfo leseyatiwa noma leseyijwayelwe.
Likhaya lesintfu lemaTsonga (umuti), indzawo yekuhlala njalo, ifaka indvodza, umkayo noma bafati, nebantfwana babo kanye nemindeni yemadvodzana abo lasashadile. Lokwakhiwa kwaletindlu, letitindingilizi letinemadvonga emhlaba kanye netjani noma letifulelwe ngemhlanga, kukhombisa imvelaphi yemaTsonga.
Kube kuma kwemiti kuhluka kundzawo ngendzawo, yonkhe ifana ngetintfo letitsite. Lelikhaya libayindingilizi nelidvonga lelisikwele lesidze noma fenisi, lowakhiwe ngemagala kanye netimvutfu tetihlahla. Enkhabeni sibaya setinkhomo (xivaya noma tshanga) kubukene nendzawo yekungenela lenkhulu (lekumele isetjentiswe tihambi) ngasehlangotsini lelisempumalanga kulelikhaya.
Leminye iminyango leshona emasimini nalapho kunemanti ngakhona isetjentiswa ngemalunga alomuti. Likhaya lemfati lomdzala (umndlunkhulu) lingemuva kwale sibaya, bese leto tebafati labanye tiyigegeletile. Nguloyo umfati unendzawo yakhe yekuphekela, endlini yaguca noma noma indzawo leyakhiwe ngemhlanga, ematje noma lidvonga lemhlaba. Umndlunkhulu unelikhishi lakhe, kuvame kuba sakhiwo lesincane lesentiwe ngemapoli.
Bantfwana babekwa endlini yabo bodvwana ngebulili babo — emantfombatana abakhona kulomuti bese bafana babasemkhatsini weligede lelikhulu ne sibaya. Indzawo lebalulekile (ihuvo), levama kuvalwa ngetigodvo letiyindingilizi kanye nemagala lahleti ngaphansi kwesihlahla, lesisetjentiselwa imihlangano; lenye indzawo (igandzelo), lengaba nomakuphi kulomuti, yekwentela tinjongo tekupha.
Le vandla, lengaba ngekhatsi noma ngaphandle kwemuti, ngulapho emadvodza ahlanganela khona kukhuluma ngemisebenti kanye netindzaba temuti. Kute umfati noma umntfwana lovumelekile kulendzawo. Emandla kulomndeni asala nalobabe, lophatfwa ngenhlonipho lenkhulu ngumkakhe nebantfwana. Kulomndeni nakumndeni longetekile, kuhleleka kanye netigaba tebafati tibekeka ngendlela lapho labashada ngayo.
Umfati wekucala (umfati lomdzala/lomkhulu) ngundlunkhulu; uhleleke ngendlela lephakeme nesigaba futsi kumele aniketwe inhlonipho lemufanele ngulalabanye. Kuhleleka kanye netigaba kunikwa bantfwana nabo babekwa ngekuma kwabomake babo. Kuhleleka, sigaba, nebulili kukhanyisa budlelwane phakatsi kwabobonkhe labantfwana. Ngekwengeta, imiyalo lebekiwe, lokumele bakwente, imisebenti yabo, emalungelo nekubaluleka kukhona kulendlela yekutiphatsa lapho khona ngamunye umntfwana kubhekeke kutsi akubuke noma akugadze.Translated by Phindile Malotana


text:
161
Kwatsi kube kufe emadvodzana lamabili a-Aroni ngesizatfu sekutsi banikela kuSimakadze ngemlilo longengcwele, 2
Simakadze wakhuluma kuMosi watsi: “Tjela Aroni, umnakenu, kutsi angangeni nome ngunini emvakwendvwangu lesendzaweni lengcwelengcwele, embikwesihlalo semusa lesisebhokisini lesivumelwane funa afe, ngobe ngivela ngisefini lelisetikwesihlalo semusa.
3
“Angakangeni endzaweni lengcwelengcwele kufanele ete nenkunzana yemnikelo wesono kanye nesihhanca semhlatjelo wekushiswa.
4“Ngaphambi kwekutsi Aroni angene endzaweni lengcwelengcwele, kufanele atigeze ngemanti bese ugcoka letembatfo tebuphristi: ingubo lengcwele yelineni lete umkhono, nelibhuluko langaphansi lelineni, nelibhande laselukhalweni kanye nemshuculo wenhloko.
5“Aroni uyakwemukela esandleni sema-Israyeli tiphongo letimbili temnikelo wesono nesihhanca sinye semnikelo wekushiswa. 6Aroni utawunikela ngalenkunzana ibe ngumhlatjelo wesono, atentele yena nemndeni wakhe inhlawulo yekubuyisana kuSimakadze. 7Emvakwaloko Aroni kufanele atsatse letiphongo letimbili atetfule kuSimakadze ekungeneni kwelithende lekuhlangana. 8Utawube sewenta tinkatho tibe timbili, lenye ibe yaSimakadze lenye kutsiwe ya-Azazeli. 9Aroni utawunikela ngalembuti lekhetseke ngenkatho kutsi ibe yaSimakadze, ayinikele ibe ngumnikelo wesono. 10Lembuti ledliwe yinkatho kutsi ibe ya-AzazeliLeligama akwateki kutsi lisho kutsini; lingahle lisho “lugwadvule” nome “lidimoni” itawuletfwa iphila embikwaSimakadze, kwentiwe ngayo inhlawulo yekubuyisana kuSimakadze ngekutsi iyekelwe iye ehlane ibe ngeya-Azazeli.
11“Aroni kufanele anikele ngalenkunzana lekufanele ibe ngumhlatjelo wesono sakhe, ente inhlawulo yekubuyisana kwakhe nekwemndeni wakhe kuSimakadze, bese uyayibulala-ke. 12
Emvakwaloko utawube sewutsatsa sitja semlilo lesigcwele emalahle lavutsako latsetfwe elatini lelisembikwaSimakadze, Aroni atsatse nemabinta lamabili esandla emphepho lenuka kamnandzi nalecolisakele, bese ukungenisa endzaweni lengcwelengcwele, ngale kwendvwangu. 13Lemphepho utawube sewuyifaka emlilweni embikwaSimakadze, lentfutfu itawube seyibhunya ize isitselise sihlalo semusa selibhokisi lesivumelwane, khona angetikufa. 14
Kufanele enye umuno wakhe kulengati yalenkunzana, bese uyifafata ngemuno etikwesihlalo semusa; aphindze ayifafate kasikhombisa embikwesihlalo semusa.
15
“Emvakwaloko uyawube sewubulala lembuti kutsi itewuba ngumnikelo wesono sesive sonkhe, bese ungenisa lengati yayo ngale kwendvwangu ente njengobe entile ngengati yenkunzi, afafate ngayo etikwesihlalo semusa nasembikwaso. 16Ngaleyo ndlela uyakwentela indzawo lengcwelengcwele inhlawulo yekubuyisana ngenca yekungcola kwebantfu baka-Israyeli ngekwemtsetfo nangenca yekona kwabo nato tonkhe tono tabo, alentele njalo nelithende lekuhlangana lelihlala emkhatsini wabo, litungeletwe kungcola kwabo ngekwemtsetfo. 17Kufanele kubete lobasethendeni lekuhlangana kusukela ngesikhatsi Aroni nakangena endzaweni lengcwelengcwele kuyawukwenta inhlawulo yekubuyisana kuSimakadze kuze kube sikhatsi sekuphuma kwakhe, asente kuSimakadze inhlawulo yekubuyisana kwakhe nekwemndeni wakhe kanye nekwesive sonkhe sema-Israyeli. 18
Uyawuphuma ete elatini embikwaSimakadze ente inhlawulo yekubuyisana kwelilati kuSimakadze. Uyawutsatsa lenye yalengati yalenkunzi nalenye yalengati yembuti ayibeke etimphondvweni tonkhe telilati. 19Ingati uyawuyifafata ngemuno wakhe kasikhombisa kulelilati atelihlambulula ekungcoleni kwema-Israyeli, alehlukanisele Simakadze libe ngcwele.”
20“Uyawutsi Aroni angacedza kwenta inhlawulo yekubuyisana kwendzawo lengcwelengcwele nekwelithende lekuhlangana nekwelilati, bese uletsa lembuti lephilako, 21abeke tandla takhe etikwenhloko yayo ativume tonkhe tiphambuko tesive saka-Israyeli, nabo bonkhe bubi babo, netono tabo, akubeke enhloko yalembuti. Lembuti uyawube sewuyayikhulula kutsi iye ehlane ihanjiswe nguleyo ndvodza lebekelwe lowo msebenti. 22Leyo mbuti iyakwetfwala tonkhe leto tono tabo iye nato ehlane kalashameshame, lembuti iyawuyichuba leyo ndvodza iyimikise eveni lelingenalutfo.
23
“Aroni uyawube sewubuyela ethendeni lekuhlangana, afike akhumule letembatfo takhe leticolisakele labetigcoke nakayewungena endzaweni lengcwelengcwele, atishiye khona lapho. 24Utawutigeza umtimba ngemanti, agezele endzaweni lengcwele, bese ugcoka letimphahla takhe temihla ngemihla. Emvakwaloko utawuphuma atinikelele yena nesive sonkhe ngemnikelo wekushiswa, ente kuSimakadze inhlawulo yekubuyisana kwakhe nekwesive sonkhe. 25Emanoni emnikelo wesono uyawashisela etikwelilati. 26Lendvodza lekhululele lembuti lesesulelo kufanele igeze timphahla tayo nemtimba wayo ngemanti, emvakwaloko seyingancandzeka ibuyele enkambu ngekhatsi. 27
6:30
Heb. 13:11
Inkunzi nalembuti yeminikelo yesono, ingati yayo lengeniswe endzaweni lengcwelengcwele kuyawukwenta inhlawulo yekubuyisana kuSimakadze kufanele kutsatfwe kukhishelwe ngaphandle kwenkambu; tikhumba tato, nenyama yato, nekwangekhatsi kwato kushiswe ngemlilo. 28Lowo lobekashisa loku kufanele ageze timphahla takhe nemtimba wakhe ngemanti, emvakwaloko sekangangena ngekhatsi enkambu.”
29
Num. 29:7-11
“Lona-ke ngumtsetfo lekufanele niwugcine titukulwane ngetitukulwane: Ngelilanga lelishumi enyangeni yesikhombisa ema-Israyeli, nebetive labasemkhatsini wenu kufanele bazile, bangadli,“bazile, bangadli” nome “batitfobe” bangasebenti, 30ngobe ngalelo langa nitakwentela inhlawulo yekubuyisana kuSimakadze, khona nitewuhlambuluka etonweni tenu nibe msulwa embikwaSimakadze. 31Lelo lilanga lekuphumula, kufanele nizile, ningadli, ningasebenti. Lomtsetfo uyawuhlala ukhona titukulwane ngetitukulwane. 32UMphristi Lomkhulu logcotjwe ngalokufanele nalobekwe kulandzela uyise, nguye loyawukwenta inhlawulo yekubuyisana kuSimakadze. Uyawugcoka letembatfo tebuphristi, 33ente kuSimakadze inhlawulo yekubuyisana kwendzawo lengcwelengcwele nekwelithende lekuhlangana, nekwelilati, nekwebaphristi kanye nekwesive sonkhe. 34Lomtsetfo kufanele ugcinwe, wentiwe titukulwane ngetitukulwane. Inhlawulo yekubuyisana kuSimakadze iyakwentiwa kanye ngemnyaka, yentelwe tonkhe tono tema-Israyeli.”
Konkhe kwentiwa njengobe Simakadze abeyale Mosi.


text:
Aeolid Nudibranch
Ligama lemndeni lelatiwako
Nudibranch - Typical Aeolid
Ligama lato lelinye
Sea slug
Ligama lesayensi
Aeolidina
Linani
Ingangemasentimitha lalishumi nesihlanu.
Kutiveta
Inemtimba loncama lonecerata (lugalo lolugana nentsambo) nebudze lobehlukene. Ema Rhinophores madze kakhulu nencenye yemtimba lendze lelula ngephansi. Libala lihluka kusuka kumphunga lokhanyako noma lelimhlophe leliya kuluhlata losasibhakabhaka lokhanyako kanye luphuti.
Satiso setintfo tonkhe
Le Aeolidina yincenye ye Opisthobranchia. Leligama lelitsi nudibranch lisho kubangcunu kwencenye yekuphefumula’. Ema Aeolids abutsa ema emanematosist (emadvonsi etinhlayiya) kusuka ekudleni letikudlako (hydroids) bese tiwagcina kulecerata kwentela kutivikela.
Tingayaluka ngekushesha. Kukhicika kwencenye yemtimba kungasendzaweni lengasekudla yentsamo, emakhikhi noma tipatji tesidvodza tingatfunyelelwa. Emacandza angatalelwa ku mucous matrix (emacandza laneribhoni).
Kudla kwato
Tidla tipontji, ematje lalula/latsambile, ema anemones kanye nehydroids.
Kusakata
Tivela ngetinhlobo tonkhe nasetindzaweni letishisako nasetindzaweni letishisako nelwandle mhlabawonkhe.
Tilwane letatiwako
Dragon nudibranch (Bornella anguilla)
Spanish shawl (Flabellina iodinea)
Aeolid sp (Pteraeolidia ianthina)


text:
71BaFarisi kanye naletinye tati temtsetfo babutsana kuJesu, baphuma eJerusalema. 2
Babona kutsi bafundzi bakhe badla ngetandla letatingakagezwa, letatingcolile ngekwelisiko lebuJuda.
3Phela baFarisi, njengemaJuda onkhe, bebasabambelele kakhulu emasikweni abokhokho babo, babengadli bangakagezi tandla. 4Ngisho nekudla lokuphuma etimakethe bebangakudli bangakakuhlambululi.Lamanye emahumusho atsi “Nababuya etimakethe, abadli bangakatihlambululi bona” Kukhona nalamanye emasiko labawagcinako, njengekugezwa kwetinkomishi, nekwemabhodo, nekwetindishi telitfusi.
5Ngako-ke baFarisi netati temtsetfo babuta Jesu batsi: “Kwentiwa yini lokutsi bafundzi bakho bangawenti emasiko abokhokho, kodvwa besuke badle nje ngetandla letingcolile?”
6
Jesu wabaphendvula watsi: “Hho, kantsi abecinisile Isaya umphrofethi ngesikhatsi aphrofetha ngani, batentisi-ndzini, nakatsi:
“ ‘Lesive singidvumisa ngetindzebe temilomo,
kepha tinhlitiyo taso tikhashane nami.
7Bangikhonta ngelite,
ngobe bafundzisa imitsetfo leshaywe bantfu,
bente shangatsi iphuma kimi!’ ”
8Jesu wachubeka watsi: “Niyekela imitsetfo yaNkulunkulu nibambelele emitsetfweni yebantfu.”
9Wabuye watsi kubo: “Ninemacebo lahlakaniphile ekulahla imiyalo yaNkulunkulu, khona nitewubambelela emasikweni enu. 10
21:17
Lev. 20:9
Dut. 5:16
Taga 20:20
Mosi watsi: ‘Hlonipha uyihlo nenyoko,’ nekutsi: ‘Umuntfu lowetfuka uyise nome unina, akabulawe afe.’ 11Kodvwa nine nitsi: ‘Umuntfu nakanelutfo langahle asite ngalo uyise nome unina, kepha bese utsi: “Sekuyikorbani”,’ (lokusho kutsi sekwehlukaniselwe Nkulunkulu), 12‘lowo muntfu akasavumeleki kutsi asite unina nome uyise ngaleyontfo.’ 13Ngaleyo ndlela nilenta lite livi laNkulunkulu, nilicitsa ngetimfundziso tenu temasiko leninikana wona. Kunyenti lenikwentako lokufanana naloku.”
14Jesu wabuye wabita sicuku lesikhulu sebantfu watsi kuso: “Lalelani nonkhe nitekuva kutsi ngitsini. 15
Kute kudla lokungena ngemlomo lokungahle kumngcolise umuntfu, kepha lokumngcolisako umuntfu nguloko lokuphuma kuye.
[ 16“Lonendlebe akeve loko lengikushoko.”]Letinye tincwadzi tekucala tite lelivesi
17Kwatsi nase angene endlini asehlukene nebantfu, bafundzi bakhe bambuta batsi: “Usho kutsini lomfanekiso?” 18Wabaphendvula watsi: “Kantsi nani nisengakangiva? Nani aniboni kutsi kute lokungena ngemlomo lokungamngcolisa umuntfu? 19
Phela kudla akuyi enhlitiyweni, kodvwa kucondza esiswini, nakhona kufike kwengce.” Ngaloko Jesu abechaza kutsi konkhe kudla kuhlantekile.
20Wachubeka watsi: “Nguloko lokuphuma ngekhatsi lokumngcolisako umuntfu. 21
8:21
Jer. 17:9
Ngobe enhlitiyweni yemuntfu kuphuma imicabango lemibi, nebugwadla, nekuba, nekubulala, 22nekuphinga, nekukhanuka, nekukhohlakala, nekuyengana, nemanyala, nemona, nekunyundza, nekutigcabha, nebulima. 23Bonkhe bubi lobunjalo buchamuka ngekhatsi kumuntfu bumngcolise.”
24Jesu wesuka lapho wahamba waya esigodzini saseThire [naseSidoni].Letinye tincwadzi tekucala tite “naseSidoni” Wefika wangena endlini wabhaca, kodvwa abengenakutifihla. 25Lomunye umfati labegulelwa yindvodzakati yakhe inelidimoni weva ngaye, weta watilahla phansi etinyaweni takhe. 26Lomfati abengewetive, angumSirofenikhe ngekutalwa. Wancusa Jesu kutsi akhiphe lelidimoni kulendvodzakati yakhe.
27Kepha Jesu watsi kuye: “Asekwenele kucala bantfwana bendlini, ngobe akukalungi kutsi sitsatse kudla kwebantfwana bendlini sikunikete tinja.”
28Kodvwa lomfati watsi kuye: “Yebo, kona Nkhosi, ucinisile; kodvwa noko netinja letingaphansi kwelitafula tiyawatfola emavutfuluka lawa kubantfwana.”
29Jesu wase utsi kuye: “Mahle emavi lowakhulumile. Ungahamba, lidimoni seliphumile endvodzakatini yakho.”
30Lomfati wahamba wabuyela ekhaya, wakhandza lendvodzakati yakhe icambalele embhedzeni, lidimoni seliphumile kuyo.
31Jesu wesuka esifundzeni saseThire wayakujika eSidoni, wadzabula sifundza saseDekhapholisi acondze eLwandle lwaseGalile. 32Kwaletfwa kuye indvodza lebeyisihhulu, futsi ingakhulumi nakahle. Bacela kutsi Jesu ayibeke tandla. 33Jesu wayehlukanisa nebantfu yaba yodvwa, wase ufaka iminwe yakhe etindlebeni tayo, wakhafula, wase utsintsa lulwimi lwayo. 34Wabheka ezulwini wabubula watsi kuyo: “Efatha,” lokusho kutsi: “Vuleka.”
35Tindlebe tayo tavuleka, ngekushesha lulwimi lwayo lwacatuluka, yase ikhuluma ngalokuvakala kahle. 36Jesu wabayala bantfu kutsi bangatjeli muntfu ngaloku. Kwaba shangatsi ubabangile, batsi besuka babe bayisakata nelive lonkhe. 37Bamangala kakhulu batsi: “Lomuntfu utenta kahle tonkhe tintfo. Wenta labangeva beve, nalabangakhulumi bakhulume!”


text:
Indlela yeManti, Kugcinwa, Kuhlelwa kanye Nekuwaphampa
Tindlela te Manti
Wonkhe emanti afika ngetulu kwemhlaba ngetindlela tetinhlobo letehlukene letifana nalokuyi ayisi leyiyimphuphu, litulu, ematje layi ayisi lakahle nalina, sitfwatfwa noma tinkhungu. Kunetindlela letimbili temanti lesitisebentisako tekulima netekufuya kwentela tintfo letitsite, nasingasho nje emanti langetulu kwemhlaba lehlelelwe ngasemhlabatsini wemhlaba emifuleni lemincane naselusutfu kuze kube ngulapho asetjentiswa netintfo takhona letingaphansi noma emanti langaphansi lahamba etintfweni kulomhlaba tize tifike lapho titfola kutsintsa indzawo lengetulu ngendalo noma ngekungenela kwebantfu ngemishina noma ngalokukahle.
Kugcinwa kwe Manti
Emanti agcinwa emadamini bese kusuka lapho ayaphampwa noma uma kunendlela levumela umfutfo longaphansi wekunisela letindzawo. Kulahleka ngagesi kungabakukhulu umangabe emadamu anendzawo yangetulu lenkhulu. Emanti langaphansi angahle aphampwe abe ngemamitha lalikhulu ngaphansi kwangetulu kuya emadamini bese kusuka lapho asetjentiselwa kunisela noma etintfweni letiningi apantjelwa kuletitjalo nasemasimini kusuka kuma aquifers langaphansi emhlabatsini. Emanti langaphansi angaphindze afike emhlabatsini bese akha tinkelebhe. Etintfweni letinye emachibi emvelo akheka kusuka kulamanti lachamuka ngaphansi noma lapho khona imifula isakaka iya etindzaweni letivulekile, lapho khona lokungetulu kuvuma.
Luhlelo lwe Manti
Emanti ahlelwa ngemisele levulekile, ngemaphayiphi emalayini lapho khona emanti agcinwa phindze asetjentiswe. Indlela yekuhambisa lamantin kungaba ngemandla noma ngekuphantjwa.
Emanti alunge afakwe amaphayiphini kunekutsi ayekelwe ahambe ngemisele noma tihontjana ngoba umoya kanye nekuvutela emhlabatsini.
Kuphampa
Incumbi yemaphampu yetindlela tekunisela ahanjiswa ngugesi, gasolini noma dizili.
Kukhona tinhlobo letimbili tekuphampa, emaphampu labekwe enkhabeni kanye nemaphampi lebekekekabi.
Emaphampi labekekekabi asebenta ngemanti langena ephampini ngendlela lekungenwa ngayo bese abeka lamantin etindzaweni ngekufoselela lokuyisimbi leyiyindingilizi kulendzawo ngemandla, lekubese kufoselela lamantin lasuka kulendzawo ngendlela yekuphuma. Lamantin kulendzawo anakelelwe ngemashubhu lamancane lamabili. Lomfutfo losetjentisiwe angakheka ngetindlela letiningi temandla letifana nemoyha loshisako, umoya, dizili kanye nagasolina noma ngendlela lapho lamaphampi alamandla ekinetic lakhiwe ngulamanti ucobo lwawo.
Kwentela tintfo tekunisela ikakhulu emaphampi lasenkhabeni ayasetjentiswa. Iphampi lesenkhabeni yale impeller lengaphandle kuya ngaphandle kwemakona yase ihlelwa ngephampu lebunjiwe letsatsa noma “ajika” lamantin ngaphandle kulamaphayiphi langaphandle.
Translated by Phindile Malotana


text:
Thomas Mopoku Mofolo
Thomas Mokopu Mofolo (22 Ingongoni 1876 – 8 Inyoni 1948) bekangumbhali lomkhulu wetincwadzi tesisutfu. Ubhale tincwadzi letinyenti tesiSutfu. Chaka ngulenye incwadzi layibhala yahunyushwa elulwimini lwesiSingisi.
Umlandvo[hlela | edit source]
Thomas Mofolo watalwa e Khojane,e Lesotho, mhlaka 22 Ingongoni 1876. wafundza esikolweni lebesidvute nalabekahlala khona, lesi sikolo lebesisesontfweni lebelatiwa nge Paris Evangelical Missionary Society , lapha ke waphotfula timfundvo tebuthishela watfola sitifiketi ngo 1898. watsi nakacedza kufundza watfola umsebenti esitolo semabhuku e Morija. lapho labanye bafundisi labebama mishinari babona imibhalo yakhe babese bayamgcugcutela kutsi acale kubhala emabhuku, ngulapho wacala kubhala emabhuku ngesiSotho pheceleti libhuku lekucala lewabhala lesihloko salo besitsi Moeti oa bochabela (1907; The Traveler of the East). lelibhuku belitjela ngemlandvo wa Shifu webaSutfu lobekakhuluma aphindze aphonse imibuto ngenkolo yemakrestu, lelibhuku libhalwe ngebuhlakani ngedlela yekuhlanganisa tinkondlo kanye netimva batsi, ngulapho ke wacala kubhala ngetindzaba temilandvo kanye netinganekwane netibongo. impumelelo yalelibhuku yenta bothishela labanyenti kutsi nabo bacale kubhala amabhuku, loku ke kwacala kulandzelwa bantfu labafundzile mbamba e Afrika lese ningizimu.
Tincwadzi latibhalile[hlela | edit source]
- Mofolo, Thomas Mopoku. Moeti oa bochabela, 1907.
- Mofolo, Thomas Mopoku. Pitseng, 1910.
- Mofolo, Thomas Mopoku. Chaka, 1925.
letinye tincwadzi lacashunwa kuto[hlela | edit source]
- Ellenberger, Victor. « Thomas Mofolo (1873-1948) », "Journal des Missions évangéliques", iNdlóvana 1949, Paris: Société des Missions Évangéliques, p. 77-79 (síFulentji).
- Gerard, Albert S. « Literature in Southern Sotho » in Four african literatures Xhosa Sotho Zulu Amharic, 1971, Berkeley: University of California Press, 1971, p. 101- 180 (síNgísi).
- Kunene, Daniel P. The Works of Thomas Mofolo: Summaries and Critiques, 1967, Los Angeles: Africa Studies Center of the University of California, 1967, 28 p (síNgísi).
- Kunene, Daniel P. Thomas Mofolo and the emergence of written Sesotho prose, 1989, éJózi: Ravan press, 1989, 251 p (síNgísi).
- Sévry, Jean. Chaka, empereur des Zoulous: histoires, mythes et légendes, 1991, Paris: L'Harmattan, 1991, 251 p (síFulentji).


text:
Leli Libhayibheli lakho, lelimelula, lelihlala ekhikhini. Sente indlela lemelula yekutfola livi laNkulunkulu ngaphandle kwekutsikabeteka. Lobuciko lobu bekuphenya nekuvula Libhayibheli kalula noma ute luchumano lwetemoya (internet).
Lokutfolakalako:
– kuvula ungekho ekhasini lemoya
– kudlala liphimbo
– kuhlephulelana emavesi
– kuhlwaya tindzima noma emagama lamcoka
– Phenya masinyane noma ngasiphi sehluko noma lives
– Gucukela emahumushweni lehlukene melula
© Bible Society of South Africa 2017
Copyright© 2017 thesearethedroids.com


text:
21
Ngemnyaka wesibili wekubusa kwakhe, Nebukhadnezari wabhudza emaphupho; inhlitiyo yakhe yakhatsateka kakhulu, wehluleka ngisho nekulala. 2
Ngako inkhosi yabita tangoma, nebatsebuli, nebaphenguli, kanye nabosonkhanyeti“bosonkhanyeti” nome “emaKhaledi” kutsi batemtjela kutsi ubhudzeni. Batsi kube befike beme embikwenkhosi, 3yatsi kubo: “Ngibhudze liphupho lelingihlupha kakhulu, manje ngifuna kwati kutsi lisho kutsini.”“lisho kutsini” nome “belitsini”
4
5:10
6:6,21
Ngako bosonkhanyeti“bosonkhanyeti” nome “emaKhaledi” baphendvula inkhosi ngesi-AramuKusuka kulelivesi kuye esahlukweni sesi-7 kubhalwe ngesi-Aramu batsi: “Awu nkhosi, lunwele loludze, wena waphakathi, tjela tinceku takho liphupho, tsine-ke sitabe sesiyalichaza.”
5
Ezra 6:11
Dan. 3:29
Inkhosi yaphendvula labosonkhanyeti,“bosonkhanyeti” nome “emaKhaledi” yatsi: “Naku-ke lese ngikuncumile ngema kuko: Naningangitjeli kutsi leliphupho lami belitsini bese niyalichaza, ngitanicoba nibe ticucu, ngibhidlite netindlu tenu tibe tindvundvuma temfuhlululu. 6Kodvwa naningitjela leliphupho nilichaze, nitakwemukela kimi tipho, nemivuzo, neludvumo lolukhulu. Ngako-ke ngitjeleni leliphupho, bese ningichazela lona.”
7Baphindza baphendvula futsi, batsi: “Sicela inkhosi kutsi itjele tinceku tayo leliphupho, tsine-ke sitabe sesiyalichaza.”
8Inkhosi yaphendvula yatsi: “Cha, sengiyabona kutsi nicondze kungicitsela sikhatsi, ngobe nani niyabona kutsi loku ngukona lese ngikuncumile ngema kuko: 9Naningangitjeli leliphupho, sinye kuphela sijeziso senu. Nihlanganise emasu ekungitjela tintfo letedukisako naletikhohlakele netsembe kutsi tintfo titawugucuka. Ngako-ke ngitjeleni liphupho, ngitawube sengiyati-ke kutsi ningangichazela lona.”
10Bosonkhanyeti“bosonkhanyeti” nome “emaKhaledi” baphendvula inkhosi, batsi: “Kute nome munye umuntfu lapha emhlabeni longenta loku lokufunwa yinkhosi! Kute inkhosi nome ngulenkhulu kangakanani nalenemandla, leyase yabuta intfo lenje nakusinye sangoma, nome umtsebuli, nome kusonkhanyeti. 11Loku lokufunwa yinkhosi kulukhuni kakhulu. Kute namunye longakwembula loku enkhosini ngaphandle kwabonkulunkulu, bona-ke abahlali emkhatsini webantfu.”
12Loku kwenta inkhosi yatfukutsela yatselwa ngemanti, yatsi: “Tonkhe tati taseBhabhulona atibulawe.” 13Ngako inkhosi yakhipha umtsetfosimemetelo kutsi akubulawe tati; kwabe sekukhishwa bantfu kutsi bayewufuna boDanyela nebangani bakhe kutsi nabo batewubulawa.
14Kwatsi ngesikhatsi Ariyoki, indvuna yabomahlalesangweni benkhosi, asahambile kuyawubulala tati taseBhabhulona, Danyela wakhuluma kuye ngekuhlakanipha lokukhulu nangekucophelela. 15Wabuta lendvuna yenkhosi, watsi: “Inkhosi iwukhipheleni lomtsetfosimemetelo lonesihluku lesibi kangaka?” Ariyoki wabe sewuchazela Danyela kahle yonkhe lendzaba. 16Ngaloko Danyela wesuka waya enkhosini wayawucela litfuba lekutsi ayichazele leliphupho layo.
17Danyela wancandzeka wabuyela endlini yakhe, wafike wachazela labangani bakhe boHananiya, naMishayeli kanye na-Azariya ngalendzaba. 18Wabacela kutsi bancuse umusa kuNkulunkulu welizulu ngalemfihlakalo, kuze kutsi yena kanye nebangani bakhe bangete babulawa kanye nato tonkhe tati taseBhabhulona. 19Kwatsi ebusuku lemfihlakalo yembulwa kuDanyela ngembono. Danyela wadvumisa Nkulunkulu welizulu, 20
watsi:
“Alidvunyiswe Libito
laNkulunkulu phakadze naphakadze;
kuhlakanipha nemandla kwakhe.
21
Ugucula tikhatsi netikhatsi temnyaka;
ubeka emakhosi aphindze awehlise.
Ubanika kuhlakanipha labahlakaniphile,
anike lwati kulabacondzako.
22
1 Khor. 2:10
Wembula tintfo letijulile naletifihlakele,
uyakwati konkhe lokubhace ebumnyameni,
nekukhanya kuhlala kukuye.
23Ngiyakubonga ngidvumise wena,
Nkulunkulu wabobabe:
Ungiphe kuhlakanipha nemandla,
ungatisile loko besikucela kuwe,
usatisile liphupho lenkhosi.”
24Danyela wahamba waya ku-Ariyoki, labebekwe yinkhosi kutsi abulale tonkhe tati taseBhabhulona, wafike wakhuluma kuye, watsi: “Ungatibulali tati taseBhabhulona. Ngitsatse ungimikise enkhosini, ngitayichazela leliphupho layo.”
25Ariyoki watsatsa Danyela wamyisa enkhosini ngekushesha, watsi: “Ngitfole indvodza emkhatsini webatfunjwa bakaJuda lengayitjela inkhosi kutsi leliphupho layo lisho kutsini.”
26
Inkhosi yabuta Danyela, labesabitwa ngekutsi nguBhelteshasari, yatsi: “Ungakhona yini kungitjela kutsi ngiboneni ephusheni lami, bese uyangichazela kutsi lisho kutsini?”
27Danyela wayiphendvula inkhosi, watsi: “Kute sati, nome umtsebuli, nome sangoma, nome inyanga lokungayichazela inkhosi ngalemfihlakalo leyicelile, 28kodvwa ukhona Nkulunkulu losezulwini lowembula timfihlakalo. Nguye lobonise inkhosi Nebukhadnezari loko lokutakwenteka kulamalanga letako. Liphupho lakho nemibono yakho leyendlule lapha engcondvweni yakho usalele embhedzeni wakho ngunaku:
29“Ngesikhatsi usalele lapho, wena waphakathi, ingcondvo yakho igucukele ngasetintfweni letitako, kwase kutsi umembuli wetimfihlakalo wakubonisa loko lokutakwenteka. 30
Lemfihlo yembuliwe kimi, hhayi ngobe mine nginekuhlakanipha lokukhulu kwendlula labanye bantfu labaphilako, kodvwa kuze kutsi wena, nkhosi, utekwatiswa inchazelo, khona utewucondzisisa loko lokwendlule engcondvweni yakho.
31“Wabuka, wena waphakathi, wabona kume embikwakho sitfombe lesikhulu, sasisikhulukati kusitfombe lesicwebetelako, sesabeka nawusibuka. 32Inhloko yalesitfombe yayentiwe ngegolide lecengekile, sifuba saso nemikhono yaso iyesiliva, sisu saso nematsanga aso kulitfusi, 33imilente yaso kuyinsimbi, tinyawo taso kuyinhlanganisela yensimbi nelibumba lelishisiwe. 34Utsite usabukile, kwahleshulwa lidvwala, kodvwa alihleshulwanga tandla temuntfu. Lelidvwala lashaya lesitfombe etinyaweni taso letatitensimbi nelibumba, latiphihlita. 35Lensimbi, nalelibumba, nalelitfusi, nalesiliva, nalegolide kwabhidlika kwaba ticucu ngasikhatsi sinye, kwaze kwafanana nemakhoba lasebaleni lekubhula ehlobo. Umoya wakuphephula konkhe, kwangete kwasala lutfo. Kodvwa lelidvwala lelalishaye lesitfombe lakhula laba yintsaba lenkhulu, lagcwala wonkhe umhlaba.
36“Ngilo-ke leliphupho, manje inkhosi sitayichazela kutsi lisho kutsini. 37
Dan. 4:19
5:18
Wena waphakathi, nkhosi, wena uyinkhosi yemakhosi. Nkulunkulu welizulu ukunike kubusa, nemandla, neligunya, neludvumo; 38
28:14
etandleni takho ubeke bantfu netilwane tesiganga kanye netinyoni telizulu. Nome ngukuphi lapho tidalwa tihlala khona, wena ukwente waba ngumbusi wato tonkhe. Wena ungulenhloko yegolide.
39“Emvakwakho, kuyawuvela lomunye umbuso lomncane kunalowakho. Lolandzelako, ngumbuso wesitsatfu, umbuso welitfusi, uyawubusa umhlaba wonkhe. 40Ekugcineni, kuyawuba nembuso wesine loyawucina ube njengensimbi, ngobe phela insimbi iyacheketa iphihlite konkhe, futsi-ke njengobe insimbi iphihlita tintfo tibe ticucu nje, kanjalo lombuso uyawucindzetela uchekete yonkhe lena leminye. 41Njengobe ubonile nje kutsi tinyawo netintwane, incenye yako bekulibumba lelishisiwe kantsi lena lenye incenye bekuyinsimbi, ngako lowo kuyawuba ngumbuso lowehlukene ekhatsi; noko uyawuba nemandla ensimbi kuwo, kuye njengobe ubonile, lensimbi beyihlangene nelibumba. 42Njengobe tintwane betihlanganiswe kwaba yinsimbi nelibumba, kanjalo nalowo mbuso nganhlanye uyawuba nemandla, kutsi nganhlanye ube yintekenteke. 43Kantsi futsi njengobe ubone insimbi ihlanganiswe nelibumba lelishisiwe, kanjalo-ke nebantfu bayawulinga kubumbana ngekuganiselana bangabe basahlangana babe munye, kufanane nensimbi lengakabumbani nelibumba.
44
110:1,6
Dan. 7:14,27
Mik. 4:7
Luk. 1:33
1 Khor. 15:24
“Ngesikhatsi salawo makhosi, Nkulunkulu welizulu uyawumisa umbuso longasoze wabhujiswa lutfo, futsi ngeke unikwe labanye bantfu. Uyawupitjita yonkhe leminye imibuso uyicedze, kodvwa wona uyawukuma kuze kube phakadze. 45Ngiyo leyo-ke inchazelo yalombono welidvwala lelahleshulwa entsabeni, kodvwa hhayi ngetandla temuntfu, ngilo lelidvwala lelabhidlita insimbi, nelitfusi, nelibumba, nesiliva kanye negolide, kwaba ticucu.
“Nkulunkulu lomkhulu wembulele inkhosi loko lokutakwenteka kuletikhatsi letitako. Leliphupho liliciniso, nalokuchazwa kwalo kwetsembekile.”
46
Inkhosi Nebukhadnezari yakhotsama yawa ngebuso embikwaDanyela, imhlonipha, yatsi akentelwe umnikelo, ashiselwe imphepho. 47
Hla. 86:8
1 Thim. 6:15
Inkhosi yakhuluma kuDanyela, yatsi: “Impela, loNkulunkulu wakho unguNkulunkulu wabo bonkhe bonkulunkulu, neNkhosi yemakhosi, neMembuli wetimfihlakalo, ngobe wena ukhonile kwembula lemfihlakalo.”
48
Inkhosi yase ibeka Danyela esikhundleni lesiphakeme kakhulu, yambhumbela ngetipho letinyenti letinkhulu. Yamenta waba ngumbusi etikwesifundza sonkhe saseBhabhulona, yambeka waba ngumengameli wato tonkhe tati takhona. 49
3:12,30
Ngetulu kwaloko, ngesicelo saDanyela, inkhosi yabeka boShadraki, naMeshaki, na-Abednego kutsi babe tiphatsimandla kulesifundza saseBhabhulona, kwase kutsi Danyela yena wasala esigodlweni.


text:
41
Oba. 18
“Impela lilanga liyeta; liyawushisa njengemlilo lowesabekako nalohhumako. Bonkhe labatigcabhako bangangihloniphi nalabenta lokubi bayawuba tinhlanga, lelo langa lelitako liyawubalumekela ngemlilo,” kusho Simakadze longuSomandla. “Kute imphandze nome ligala leliyawusala kubo. 2
Luk. 1:78
Kodvwa kini lenilesabako Libito lami, lilanga lekulunga liyawuphuma linekuphilisa etimphikweni talo. Niyawuphuma nitjakadvule njengemankhonyane lakhululwe etisingeni tawo. 3Lapho-ke niyawubagcobagcoba phansi lababi; bayawuba lutfuli ngaphansi kwetinyawo tenu ngalelo langa lengiyawulungisa ngalo konkhe,” kusho Simakadze longuSomandla.
4
Dut. 6:1
Heb. 3:5
“Khumbulani umtsetfo wenceku yami Mosi, timiso nemitsetfo lengamnika kona eHorebe kuwo onkhe ema-Israyeli.”
5
17:11
Mak. 9:11
Luk. 1:17
“Bukani la, ngiyawunitfumelela umphrofethi Elija, lingakefiki lelo langa lelikhulu nalelesabekako laSimakadze. 6
Uyawuguculela tinhlitiyo taboyise kubantfwababo, netinhlitiyo tebantfwana kuboyise; ngaphandle kwaloko ngiyawuta ngitewushaya lelive ngesicalekiso.”


text:
251Livi laSimakadze lefika kimi, latsi: 2
Hez. 21:28
Amo. 1:13
“Ndvodzana yemuntfu, bhekisa buso bakho ngakuma-Amoni, uphrofethe umelane nawo. 3Khuluma kuwo utsi: ‘Vanini livi leNkhosi Simakadze. Naku lokushiwo yiNkhosi Simakadze, itsi: Ngobe nakhuluma natsi: “Hha” kuyo indzawo yami lengcwele ngesikhatsi ingcoliswa, nakulo live laka-Israyeli nalicitfwa, nakubo bantfu bakaJuda nabatfunjwa, 4ngako-ke ngiyawunikela ngani kuso sive sasemphumalanga kutsi nibe lifa laso; labo bantfu bayakumisa tinkambu tabo, bemise emathende abo emkhatsini wenu; bayawukudla titselo tenu, banatse nelubisi lwenu. 5Ngiyakuyigucula iRabha ibe lidlelo lemakamela, kutsi i-Amoni ngiyente ibe yindzawo yekuphumulela timvu. Ngulapho-ke niyawungati khona kutsi mine nginguSimakadze. 6Ngobe naku lokushiwo yiNkhosi Simakadze, itsi: Njengobe ushaye tandla takho wagidza ngetinyawo takho, wajabula ngabo bonkhe bubi benhlitiyo yakho umelene nelive laka-Israyeli, 7ngako-ke ngiyakwelula sandla sami ngimelane nawe, ngikunikele kutsi ube yimphango yetive. Ngiyawukkususa etiveni, ngikutsanyele emaveni. Ngiyawukubhubhisa. Ngulapho-ke uyawungati khona kutsi mine nginguSimakadze.’ ”
8
16:1
Jer. 48:1
Amo. 2:1
“Naku lokushiwo yiNkhosi Simakadze, itsi: ‘Njengobe boMowabi naSeyiri“Seyiri” kusho Edomu batsi: “Ase nibuke indlu yakaJuda seyigucuke yafanana nato tonkhe letinye tive,” 9ngako-ke umhlubulo welakaMowabi ngitawembula usale ungenamadolobha, kusukela emadolobheni alo langasemnyeleni, iBhethi Jeshimothi, neBhali Meyoni kanye neKhiriyathayimu, lokungemagugu alelo live. 10IMowabi kanye nema-Amoni ngitabanikela esiveni lesisemphumalanga kutsi babe lifa laso, kuze kutsi ema-Amoni angaphindzi akhunjulwe emkhatsini wetive; 11iMowabi yona ngiyakuyishaya ngesijeziso. Ngulapho-ke bayakungati khona kutsi mine nginguSimakadze.’ ”
12
Hez. 35:1
36:5
Amo. 1:11
Oba. 1
“Naku lokushiwo yiNkhosi Simakadze, itsi: ‘Njengobe Edomu wakhiphela sibhongo endlini yakaJuda waba nelicala kakhulu ngekwenta njalo, 13ngako-ke, naku lokushiwo yiNkhosi Simakadze, itsi: Ngiyakwelula sandla sami ngimelane na-Edomu, ngibulale bantfu bakhe netilwane takhe. Ngiyakumenta abe lihlane, kusukela eThemani kuze kuyewufika eDedani bayawubulawa ngenkemba. 14Ngiyawukhiphela sibhongo etikwa-Edomu ngesandla sesive sami ema-Israyeli, i-Edomu bayakuyiphatsa ngendlela lefanele intfukutselo yami nelulaka lwami; bayakuyati imphindziselo yami, kusho iNkhosi Simakadze.’ ”
15
Isa. 14:29
Jer. 47:1
Amo. 1:6
Zak. 9:5
“Naku lokushiwo yiNkhosi Simakadze, itsi: ‘Njengobe emaFilisti enta imphindziselo, akhipha sibhongo ngebubi lobusetinhlitiyweni tawo, nangenzondo yakadzeni leyayicondze kubhubhisa Juda, 16ngako-ke, naku lokushiwo yiNkhosi Simakadze, itsi: Sekusedvute kutsi ngelule sandla sami ngimelane nemaFilisti, ngitawacedza emaKherethi, ngiwabhubhise lawo lasesele kugudla lwandle. 17Ngiyakwehlisela imphindziselo lenkhulu etikwawo, ngiwajezise ngelulaka lwami. Ngulapho-ke bayawungati khona kutsi mine nginguSimakadze, nase ngehlisela imphindziselo etikwawo.’ ”


text:
Lwati Lolulula lwe Kulima
Balimi labasha nalabancane balikusasa lekulima eNingizimu Afrika. Ngaphandle kwelwati lolucinile loludzingwa tindzawo letiningi ngekulima, lowati lolulula luyadzingeka ngibo balimi labasha. Lwati lolulula kwetsemba kwebantfu kanye netindlela tekusebenta letitokusita kkutsi wakhe budlelwane kulelipulazi – phakatsi kwesisebenti nemcashi futsi kucinisa kusebenta – lokuhle phakatsi kwetisebenti.
Kuvame kutsi bantfu labasha labafuna kucala kulima bacale njengalabafundza ngekwenta lomsebenti bangabhadalwa noma labafundzelako ekulimeni kwentsengo....more
Lwati lolucinile lwekufuya yimisebenti letsite. Udzinga kuba nelwati lwekwenta imisebenti letsite....more
Ekufuyeni, akusilo lwati lolulukhuni loludzingekako (njengekutsi, indlela yekushayela, kojova, kunisela noma kuncutsa titjalo) kepha nelwati lelilula kufana nekukhulumisana...more


text:
81Kwatsi nje kuwo lawo malanga ticumbi tebantfu tabutsanela kuJesu, tase teswele kudla letatingakudla. Ngako-ke Jesu wabita bafundzi bakhe watsi kubo:
2“Ngiyabadzabukela labantfu, ngobe bebakanye nami lapha kwaze kwaba ngemalanga lamatsatfu. Manje sebate lutfo loludliwako. 3Futsi nangibahambisa ngendlala kutsi baye emakhaya, batawucaleka ngendlela, ngobe labanye babo besuka khashane kakhulu.”
4Bafundzi bakhe bamphendvula batsi: “Kepha vele, umuntfu angabaphani la ehlane, kute netinkhwa nje?”
5Jesu wababuta watsi: “Ninetinkhwa letingakhi?” Bamphendvula batsi: “Tisikhombisa.”
6Wase utsi kulabantfu abahlale phansi, watsatsa letinkhwa letisikhombisa watsi kube atibusise wase uyatihlephula watinika bafundzi bakhe kuze babele labantfu. Nangempela-ke bababela. 7Babenetinhlantana nje letimbalwa, nato watibusisa, watsi nato atabelwe labantfu. 8Bantfu badla besutsa; babutsa timvutfuluka letatisele, tagcwala emabhasikidi lasikhombisa. 9Bantfu lababelapho babengacishe babe ti-4 000. Jesu-ke wase utsi sale babuyela emakhaya abo. 10Waphutfuma yena wangena esikebheni kanye nebafundzi bakhe, balibangisa eDalmanutha.
11
16:1
Luk. 11:16,29
Joh. 6:30
BaFarisi beta kuJesu bacondze kuphikisana naye. Bamlinga batsi akente sibonakaliso sasezulwini.
12
Luk. 11:29
Jesu wabubula ngalokujulile emoyeni wakhe watsi: “Lesitukulwane sisifunelani sibonakaliso? Ngicinisile, ngitsi kini: Kute nasinye sibonakaliso lesiyawukhonjiswa kulesitukulwane.”
13Wesuka wabashiya, wangena esikebheni walibangisa ngesheya kwelwandle.
14Bafundzi baJesu bakhohlwa kutiphatsela tinkhwa; bese basele nesinkhwa sinye kuphela esikebheni.
15
Jesu wabadvonsa ngendlebe watsi: “Caphelani imbiliso yebaFarisi neyaHerodi.”Letinye tincwadzi tekucala titsi “neyemaHerodi”
16Bakhulumisana bodvwana batsi: “Kumbe usho ngobe kute sinkhwa.”
17Jesu ababona kutsi batsini, watsi kubo: “Nikhulumelani ngendzaba yekubate kwenu sinkhwa? Nanyalo anikacondzi, futsi anikaboni? Kantsi tinhlitiyo tenu senitente taba lukhuni yini? 18
Hez. 12:2
Mak. 4:12
Naloku ninemehlo kaniboni? Nangetindlebe kaniva? Anisakhumbuli? 19
Mak. 6:38
Luk. 9:13
Joh. 6:9
Namzukwana ngihlephula tinkhwa letisihlanu, ngihlephulela ti-5 000, nagcwalisa emabhasikidi lamangaki?”
Bamphendvula batsi: “Lali-12.”
20
Jesu wachubeka wababuta watsi: “Naletinkhwa letatisikhombisa lengatihlephulela ti-4 000, nagcwalisa emabhasikidi lamangaki ngetimvutfuluka letatisele?”
Batsi kuye: “Lasikhombisa.”
21Watsi kubo: “Solomane nanyalo anikeva?”
22Jesu watsi efika nje eBhethsayida, baletsa kuye imphumphutse, bamcela kutsi ayitsintse ngesandla. 23
Joh. 9:6
Wayibamba ngesandla lemphumphutse wayikhiphela ngephandle kwemuti. Watsi kube ayikhafulele emehlweni wayibeka tandla wayibuta watsi: “Kukhona yini lokubonako?”
24Lemphumphutse yaphakamisa inhloko yatsi: “Ngibona bantfu, kodvwa banjengetihlahla letihambako.”
25Waphindza futsi Jesu wabeka tandla emehlweni ayo. Yabukisisa, yaphiliswa, yabona kahle konkhe.
26Wase uyayiyala kutsi ayiye ekhaya layo, watsi: “Ungasaphambukeli edolobheni.”
27Emvakwaloko Jesu wesuka wahamba nebafundzi bakhe baya emadolobhaneni langaseKhesariya Filiphi; basesendleleni wababuta bafundzi bakhe watsi: “Bantfu batsi mine ngingubani?”
28
Luk. 9:7-8
Bamtjela batsi: “Batsi unguJohane uMbhabhatisi, kantsi labanye batsi ungu-Elija; labanye batsi: ‘Ngulomunye nje webaphrofethi.’ ”
29
Wase ubuta bona utsi: “Nine-ke nitsi ngingubani?”
Phetro wamphendvula watsi: “Wena unguKhristu.”
30Jesu wabayala abafica kutsi bangatjeli muntfu ngaye.
31Jesu watjela bafundzi bakhe kutsi iNdvodzana yemuntfu ifanele kuhlushwa ngalokunyenti, ilahlwe natibondza telibandla, nebaphatsi bebaphristi, netati temtsetfo, ibulawe, ivuke emvakwemalanga lamatsatfu. 32Loko wakusho ngalokucacile. Phetro wamdvonsela eceleni wamekhuta. 33Kodvwa Jesu waphendvuka wabuka bafundzi, wakhahla Phetro, watsi: “Suka kimi, Sathane! Awukunakekeli lokukwaNkulunkulu, kodvwa unakekela kwebantfu!”
34
Luk. 14:27
Jesu wabita bafundzi bakhe kanye nesicuku watsi kubo: “Umuntfu nakafuna kungilandzela, akatidzele, etjatse siphambano sakhe angilandzele. 35
Luk. 17:33
Joh. 12:25
Ngobe wonkhe lofuna kusindzisa kuphila kwakhe, uyawulahlekelwa nguko, nalowo lolahlekelwa kuphila kwakhe ngenca yami nangenca yeliVangeli, uyawukusindzisa. 36Ngabe kambe kuyawumsita ngani umuntfu kuzuza live lonkhe, kepha alahlekelwe ngumphefumulo wakhe? 37Ingabe angakhiphani umuntfu kuhlenga umphefumulo wakhe? 38
Hos. 3:1
Mat. 10:33
25:31
26:64
Rom. 1:16
2 Thim. 1:8
2:12
Lowo lonemahloni ngami, nangemavi ami, kulesitukulwane lesonakele nalesiphingako, neNdvodzana yeMuntfu iyawuba nemahloni ngaye, nayifika ebukhosini beYise kanye netingilosi letingcwele.”


text:
Seahorse
Lihhashi Laselwandle
Ligama Lemndeni Lelatiwako
Lihhashi Laselwandle
Ligama Lesayensi
Hippocampinae
Linani
Ingangelishumi nesiphohlongo ngemasentimitha, silinganiso singemasentimitha lasiphohlongo.
Kutiveta
Lomtimba ucindzetelekile kakhulu nematsambo lacinile. Indzawo lengaphansi icijile. Imphumulo yindze kanye nemsila lomudze tikusebentisa natibamba. Luphiko lungatsi luphansi ngasemuva lokuyindlela yekugcizelela kunyakata. Libala lihluka kusuka kulelimnyama kuya kulelimtfubi lokhanyako kantsi ngalesinye sikhatsi emabala laphinki noma laluhlata. Emahhashi aselwandle epygmy ikhula kusuka kumasentimitha lasihlanu.
Satiso Setintfo
Umndeni we Hippocampinae ufaka imfishiyeliphayiphi. Titfolwa etjanini lobuselwandle noma kusikhokha moya saselwandle ekugcineni kwematje. Libala lekubhaca lihle/likahle kahkhulu. Tingajika libala etikhatsini/etimeni letingakajwayeleki noma natiphazamisekile. Tibhukusha tibhekise imphumulo phansi. Lelendvuna itfwala lamacandza lafukamelwe ngesipatji lesimcoka lesisesiswini noma ngaletinye tilwane emsileni.
Kudla Kwato
Tidla tijalo netilwnane letincane letisemantini kanye netibungu tetimfishi.
Kusakata
Tivela kuwo onkhe ematropical nakumatropical lamancane lanelwandle mhlaba wonkhe.
Tilwane Letatiwako
Spotted seahorse
Hippocampus kuda
Thorny seahorse
Hippocampus histrix
Tigertail seahorse
Hippocampus comes


text:
231“Kute indvodza lephakuliwe nome lenempipi lojutjiwe leyawungena ebandleni laSimakadze. 2
Kute umuntfu lotelwe ngalokungekho emtsetfweniBheka Lev. 18:6-20 nome situkulwane sakhe kuze kube selishumi, labayawungena ebandleni laSimakadze.
3
“Kute um-Amoni, nome umMowabi, nome titukulwane tawo kuze kube selishumi, loyawungena ebandleni laSimakadze, 4
Josh. 24:9
ngobe abazange banihlangabete ngesinkhwa nangemanti eluhambeni lwenu nanisuka eGibhithe; kodvwa bacasha Bhalamu, umsa waBheyori, wasePhethori, kulaseMesophothamiya“Mesophothamiya” nome “Aramu Naharayimu” kutsi anicalekise. 5
Kodvwa noko Simakadze Nkulunkulu wenu akazange afune kulalela Bhalamu, wagucula lesicalekiso saba sibusiso kini, ngobe Simakadze Nkulunkulu wenu uyanitsandza. 6Ningacali nisente nabo sivumelwane sekuthula nekuvana nabo, yingci nanisaphila.
7
“Ningamtondzi um-Edomu, ngobe ungumnakenu. Ningamtondzi umGibhithe, ngobe nani nake nahlala nitihambi eveni lakubo. 8Bantfwana babo besitukulwane sesitsatfu bangahle bangene ebandleni laSimakadze.”
9“Nangabe nikambele kuyakulwa netitsa tenu, nibokhwesha kuko konkhe lokungcolile ngekwemtsetfo. 10
Nangabe lenye indvodza emkhatsini wenu ingcoliswe kushaya litubuko ebusuku, kufanele iphume enkambu iyewuhlala ngephandle, 11kodvwa nase liyawushona, ingageza emantini. Kutawutsi nakushona lilanga, lendvodza incandzeke ingene enkambu.
12“Kufanele nibe nendzawo ngephandle kwenkambu lapho kutabotsi njalo nanifuna kuya ngephandle niye khona. 13Nibotiphatsela intfo yekumba, khona niyawutsi nase nitikhululile, nimbe umgodzi wekugcibedzela lamangcoliso enu. 14Ngobe Simakadze Nkulunkulu wenu wehla enyuka emkhatsini wenu enkambu, entela kunivikela nekwetfula titsa tenu etandleni tenu. Inkambu yenu kufanele ibe ngcwele, khona angetiwukhandza lutfo lolubi emkhatsini wenu, aze ancandzeke anifulatsele.”
15“Nangabe sigcili sibalekele kini, ningasibuyiseli kumnikati waso. 16Niyawusihlalisa emkhatsini wenu, sihlale nome ngukuliphi lidolobha lesitsandza kuhlala kulo. Ningasicindzeteli.
17
“Kute um-Israyeli lomdvuna nome lomsikati loyawuba yingwadla yasethempelini kuso sonkhe sive sema-Israyeli. 18
Aniyikuletsa imali yengwadla lensikati nome lendvuna endlini yaSimakadze Nkulunkulu wenu kutsi itekwenta ngayo setsembiso nome ngabe sani, ngobe Simakadze Nkulunkulu wenu ubenyanya bobabili.
19
Lev. 25:36-37
Dut. 15:7-11
Neh. 5:7
Hla. 15:5
Luk. 6:35
“Umnakenu ungamkhokhisi intalo, nome ngemali, nome ngekudla, nome ngabe yini lengakhokhelwa intalo. 20Umuntfu wetive ungamkhokhisa intalo, kodvwa umnakenu longum-Israyeli ungamkhokhisi, kuze Simakadze Nkulunkulu wakho akubusise kuko konkhe lobeka sandla sakho etikwako kulelo live longena kulo kutsi libe lakho.
21
Num. 30:1-16
Shu. 5:3
Mat. 5:33
“Nawenta setsembiso kuSimakadze Nkulunkulu wakho, ungephutisi kutsi usifeze, ngobe Simakadze Nkulunkulu wakho uyakusibita kuwe kutsi usikhiphe, bese uba nelicala lesono. 22Kodvwa nawutibamba ekwenteni setsembiso, ungeke ube nelicala. 23Konkhe loke wakuphumisela ngemlomo wakho bani neliciniso kutsi uyakwenta, ngobe wente setsembiso sakho ngekukhululeka kuSimakadze Nkulunkulu wakho, wasenta ngewakho umlomo.
24“Nawungena esivinini samakhelwane wakho, ungawadla onkhe emagelebisi lowafunako, kodvwa ungafaki ngisho nalinye ebhasikidini lakho. 25
Mak. 2:23
Luk. 6:1
Nawungena ensimini yakolo kamakhelwane wakho, ungawakha ematimba ngetandla takho, kodvwa ungacali ufake lisikela kuleto tinhlanga takhe letisemile.”


text:
101
Ngemnyaka wesitsatfu waKhuresi, inkhosi yasePheresiya, kwefika umbono kuDanyela, labebitwa ngekutsi nguBhelteshasari. Emavi awo abeliciniso, futsi abemacondzana nekulwa lokukhulu. Kuwacondzisisa kahle kwakhe kweta ngembono.
2Ngaleso sikhatsi, mine Danyela, ngalila emaviki aze aba matsatfu. 3Ngangingadli kudla kwelikhetselo, nome inyama; kute nelitfonsi leliwayini lelake latsintsa umlomo wami; angigcobisanga ngisho nakancane, kwadzimate kwaphela lawo maviki lamatsatfu.
4
Kwatsi ngelilanga lema-24 enyangeni yekucala, ngiseme elusentseni lwemfula lomkhulu iThigrisi, 5
Dan. 12:6
Semb. 1:13
ngatsi ngiyabuka, ngabona embikwami kume umuntfu embetse telineni, atibophe ngelibhande legolide lecengekile elukhalo. 6Umtimba wakhe wawufanana nelitje lekhrisolithe, buso bakhe bunjengembane, emehlo akhe anjengetidlwane letivutsa emalangabi, imikhono yakhe nemilente yakhe imengetela njengelitfusi lelilongiwe, livi lakhe lalinjengemsindvo wesicumbi.
7
Mine Danyela, kwaba ngimi ngedvwa lengawubona lombono; lamadvodza labekanye nami akazange awubone, kodvwa efikelwa ngulokukhulu kwesaba nekutfutfumela, aze abaleka ayawutifihla. 8
Ngako ngatikhandza sengisele ngedvwa ngigolotele lombono lomkhulu kangaka ngingenamandla, buso bami bagwala baba bovu tju, ngaba yingici. 9
Mat. 17:6
Ngase ngimuva uyakhuluma, ngatsi ngisemlalele, ngatikhandza ngikulobukhulu butfongo, ngase ngilele, buso bami buse mbo phansi.
10Kwaba khona sandla lesingitsintsako, ngatfutfumela, kwachachatela emadvolo netandla. 11
Watsi: “Danyela, wena lotsandzekile, caphelisisa lamavi lesengitakutjela wona, sukuma ume, ngobe nyalo ngitfunyelwe kuwe.” Watsi kube asho njalo kimi, ngasukuma ngichachatela.
12
Wachubeka watsi: “Ungesabi, Danyela. Kusukela ngelilanga lekucala, mzukwana utimisela engcondvweni yakho kutsi ufuna kucondza kahle nekutitfoba embikwaNkulunkulu, emavi akho evakala kahle onkhe, mine sengitele kutawuletsa imphendvulo yawo. 13
Juda 9
Semb. 12:7
Kodvwa ingilosi yembuso“ingilosi yembuso” nome “sikhulu sembuso” wasePheresiya, yangivimbela kwadzimate kwaphela emalanga langema-21, kwaze kwefika Mikhayeli, lomunye wetingilosi letitikhulu,“tingilosi letitikhulu” nome “tikhulu tekucala” atengelekelela, ngobe bengishiywe lapho ngedvwa nemakhosi asePheresiya. 14
Manje-ke sengitele kutakuchazela kutsi kutakwentekani kubantfu bakini ngemalanga letako, ngobe lombono umayelana netikhatsi letiseta.”
15Watsi asasho njalo kimi, ngakhotsama, buso bami bubheke phansi ngingasakhoni ngisho nekukhuluma. 16Kwaba khona lonjengemuntfu“Kwaba khona lonjengemuntfu” letinye tincwadzi tekucala titsi: “Kwachamuka intfo leyayifanana nesandla semuntfu” lowatsintsa tindzebe temlomo wami, ngase ngiyakhuluma; ngakhuluma kulowo labeme embikwami, ngatsi: “Ngehlulwa kwesaba ngenca yalombono, nkhosi yami, angisenamandla. 17Kungenteka kanjani kutsi mine, nceku yakho, ngikhulume nawe, nkhosi. Emandla ami asangishiyile, sengehluleka ngisho nekuphefumula.”
18Waphindza futsi lona labenjengemuntfu wangitsintsa, wanginika emandla. 19Watsi: “Ungesabi, wena ndvodza letsandzeke kakhulu. Kuthula! Cina manje, ube nesibindzi.”
Watsi kube akhuluma nami, ngacina lidvolo, ngatsi: “Khuluma, nkhosi yami, ngobe naku sewungicinise emandla.”
20Ngako watsi: “Uyati yini kutsi ngiteleni lapha kuwe? Masinyane ngitawuncandzeka kuze ngitekulwa nengilosi yasePheresiya,“nengilosi yasePheresiya” nome “nesikhulu sasePheresiya” ngitawutsi ngisuka nje kuyo, kufike ingilosi yaseGrisi,“ingilosi yaseGrisi” nome “sikhulu saseGrisi” 21kodvwa ngitawucala ngikutjele kutsi kubhalweni encwadzini yeliciniso. Kute namunye longelekelelako kutsi emelane nato, ngaphandle kwaMikhayeli, inkhosi yenu.


text:
21
Hana wachubeka wathandaza watsi:
“Inhlitiyo yami iyajabula kuSimakadze;
Simakadze ungemandla ami.
Umlomo wami uyaticoloshela titsa tami,
ngobe ngiyajabula ekusindziseni kwakhe.
2
Isa. 44:8
“Kute longcwele njengaSimakadze,
kute nalomunye ngaphandle kwakho,
kute lidvwala lelinjengaNkulunkulu wetfu.
3Ningasakhulumi kakhulu ngekutiphakamisa;
kubete kutiphakamisa lokuphuma emilonyeni yenu.
Ngobe Simakadze nguNkulunkulu welwati,
ngaye tento tonkhe tiyaphenyisiswa.
4Imicibisholo yetingwazi yephukile,
kodvwa labo labatsambile bavunule emandla.
5
Labo lababesutsa sebaticashisela kudla,
kodvwa labo labebalambile abasalambi.
Lowo labeyinyumba sewutele bantfwana labasikhombisa,
kodvwa lowo labenebantfwana labanyenti
sewuyandzindza.
6
Hla. 71:20
Simakadze uyabulala, aphindze aphilise.
Wehlisela phansi emadlizeni,
aphindze akhuphulele ngetulu.
7Simakadze uyaphuyisa, abuye anjingise.
Uyatfobisa, aphindze aphakamise.
8
Hla. 24:1
75:7
102:25
104:5
113:7
Uphakamisa labampofu elutfulini,
akhuphule labeswele etindvundvumeni temlotsa,
atebahlalisa nalabahloniphekile,
abente badle lifa lesihlalo sebukhosi.
Ngobe tinsika temhlaba taSimakadze,
umhlaba uwakhele etikwato.
9
97:10
121:8
145:20
“Uyakwelusa tinyawo talabangcwele bakhe,
kodvwa lababi bona bayawubhujiswa ebumnyameni.
Ngobe umuntfu akancobi ngetikhwepha takhe.
10
Khu. 5:20
1 Sam. 7:10
Hla. 89:24
Labo labamelene naSimakadze
bayawuphihlika babe timvutfu.
Uyawudvuma etikwabo asezulwini lakhe.
Simakadze uyakwehlulela
imikhawulo yonkhe yemhlaba.
Inkhosi yakhe uyawuyinika emandla,
aphakamise emandla alogcotjiwe wakhe.”
11Elkhana wabe sewubuyela ekhaya lakhe eRama, kodvwa lomfana wakhe wasala akhonta Simakadze ngaphansi kwemphristi Eli.
12
Emadvodzana a-Eli abengemadvodza lakhohlakele; abengenandzaba naSimakadze. 13
10:14
Umhambo webaphristi macondzana nebantfu kwakukutsi nangabe umuntfu anikela ngemhlatjelo, kufike inceku yemphristi iphetse imfologo lenematinyo lamatsatfu ngesandla sayo, ikhandze lenyama isabila, 14ifike icuphule ngayo lapha ekesini, nome embiteni, nome kugalaza, nome ebhodweni. Kwakutsi yonkhe leyo nyama lekhuphuke naleyo mfologo umphristi atitsatsele yona ibe yakhe. Ngako babenta njalo eShilo kuwo onkhe ema-Israyeli labeta lapho eShilo. 15
7:31
Ngetulu kwaloko, kwakutsi nalomhlehlo usengakashiswa, inceku yemphristi beyingafika kulomuntfu labenta umhlatjelo, itsi: “Nginike inyama yekosa, ngobe umphristi angeke ayemukele kuwe inyama lebilisiwe, kodvwa ufuna leluhlata.”
16Nangabe lomuntfu atsi kuyo: “Ase kushe lomhlehlo kucala, bese-ke utsatsa leyo loyifunako,” lenceku beyibe seyiphendvula lomuntfu itsi: “Cha, yiletse nyalo; nawungayiletsi, ngitayitsatsa ngenkhani.”
17Leso sono saletinsizwa saba sikhulu kakhulu emehlweni aSimakadze, ngobe umnikelo waSimakadze abewuphatsa ngekwedzelela lokukhulu.
18
Samuweli abekhonta ethempelini laSimakadze, angumfanyana, avunula sidziya sebaphristi selineni lecolisakele. 19Njalo nje ngemnyaka unina abevame kumtfungela umjiva longangaye, bese uyamphatsela ngesikhatsi akhuphuka nendvodza yakhe kuyakwenta umnikelo wemnyaka. 20Eli abebabusisa bo-Elkhana nemkakhe, atsi: “Shangatsi Simakadze angakupha bantfwana ngalomfati lona, kuze bavale sikhala salona lamthandazela wase umnikela kuSimakadze.” Babeyaye bese bayancandzeka emvakwaloko, babuyela ekhaya labo. 21Simakadze wentela Hana umusa, wakhulelwa, watala bantfwana: emadvodzana lamatsatfu nemadvodzakati lamabili. Umfana longuSamuweli abesolomane achubeka akhula embikwaSimakadze.
22
1 Sam. 4:15
Eli abesamdzala kakhulu, wakuva konkhe loko lokwakwentiwa ngemadvodzana akhe esiveni sonkhe sema-Israyeli, weva nekutsi emadvodzana akhe alalana kanjani nalabasikati lababekhonta ekungeneni kwelithende lekuhlangana. 23Wakhuluma kubo, watsi: “Nikwentelani loku? Ngobe ngiva bonkhe bantfu bangitjela ngetento tenu letimbi. 24Hhayi, bantfwabami, akusiyo intfo lenhle lena lengiyivako leseyandze naso sonkhe lesive saSimakadze. 25Nangabe umuntfu ona kulomunye umuntfu, Nkulunkulu“Nkulunkulu” nome “umehluleli” uyammelela; kodvwa nangabe umuntfu ona kuSimakadze, ngubani loyakumncusela?”
Kodvwa emadvodzana akazange alitsatse livi leyise; ngobe kwakuyintsandvo yaSimakadze kutsi abulawe.
26
Umfana Samuweli wachubeka wakhula ngesicu semtimba nasekutsandvweni nguSimakadze nasekutsandzekeni kubantfu.
27Kwefika umuntfu waNkulunkulu ku-Eli, watsi: “Naku lokushiwo nguSimakadze, utsi: ‘Angizange yini ngitibonakalise ngalokucacile endlini yeyihlo Aroni ngesikhatsi baseseGibhithe, basabuswa yindlu yakaFaro? 28Ngakhetsa khokho wakho emkhatsini wato tonkhe tive tema-Israyeli kutsi abe ngumphristi wami, akhuphukele elatini lami, ashise khona imphepho, avunule nesidziya sebuphristi ebukhoneni bami. Nganika indlu yeyihlo sabelo kuyo yonkhe iminikelo yami yemlilo leyentiwa ngema-Israyeli. 29Manje-ke niwubukelani ngeliso lelibukhaliLinye lihumusho lekucala lelisho njalo, kodvwa ngesiHebheru akucondzakali lomhlatjelo wami nalomnikelo wami lengawukhetsela indzawo yami yekuhlala? Wentiwa yini lokutsi uhloniphe kakhulu emadvodzana akho kunekutsi uhloniphe mine, nitikhuluphalise nine ngekutikhetsela lokunonile kwayo yonkhe iminikelo leyentiwa sive sami sema-Israyeli?’
30
“Ngaloko-ke Simakadze, Nkulunkulu wema-Israyeli, ukhuluma utsi: ‘Ngetsembisa ngatsi indlu yakho nendlu yeyihlo iyawukhonta embikwami phakadze naphakadze.’ Kodvwa nyalo Simakadze utsi: ‘Kungeke kusaba njalo! Ngobe labo labangihloniphako ngiyakubahlonipha, kodvwa labo labangedzelelako nabo bayakwedzeleleka. 31Sikhatsi siyeta lapho ngiyawuncamula khona emandla akho nemandla endlu yeyihlo, kuze kubete lichegu endlini yeyihlo. 32Uyawuva buhlungu kabi, utibuke ngeliso lemona tonkhe tibusiso lengiyakutehlisela leti letinye tive tema-Israyeli,NgesiHebheru akucondzakali kodvwa indlu yeyihlo seyiyawubate lichegu kokuphela. 33Wonkhe umuntfu wakini lengingayikumncuma elatini lami uyawusala, asalele kutsi aphuphutsekise emehlo akho ngetinyembeti, adzabukise inhlitiyo yakho, nato tonkhe titukulwane takho setiyakufa tisandza kutalwa.
34
“ ‘Loko lokutakwehlela emadvodzana akho, boHofni naFinehasi, kuyawuba sibonakaliso kuwe, bayakufa bobabili langa linye. 35
1 Khr. 29:22
Ngiyawutivusela mine umphristi lowetsembekile, loyawukwenta loko lokusenhlitiyweni yami nasengcondvweni yami. Ngiyakumakhela situkulwane lesicinile, uyawuhamba embikwalogcotjiwe wami phakadze naphakadze. 36Bonkhe bendlu yakenu labayawube basele bayawuta bakhotsame embikwakhe, bakhotsamele inhlavana yesiliva nelucetwana lwesinkhwa, batincengele, batsi: “Ngicela mane ungivumele ngisite baphristi, kumbe ngingamane ngitfole lucetwana lwesinkhwa.” ’ ”


text:
131Ngelivi laSimakadze kwefika umuntfu waNkulunkulu eBetheli aphuma kaJuda, Jerobowamu aseme eceleni kwelilati kutekwenta umhlatjelo. 2
Lomuntfu wakhala asola lilati ngekuyalwa nguSimakadze, watsi: “Maye, lilati! Lilati! Naku lokukhulunywa nguSimakadze: ‘Indvodzana letakutsiwa nguJosaya libito layo, itawutalwa emndenini waDavide. Etikwakho utakwenta umhlatjelo ngebaphristi labakhonta bonkulunkulu etindzaweni letiphakeme, bona laba labenta umnikelo lapha etikwakho, ematsambo ebantfu atawushiselwa lapha etikwakho.’ ” 3Ngasona leso sikhatsi lomuntfu waNkulunkulu wabanika sibonakaliso watsi: “Nasi-ke sibonakaliso lesetfulwa nguSimakadze: Lelilati litawuchekeka ekhatsi, umlotsa losetikwalo ucitseke.”
4Yatsi kube inkhosi, Jerobowamu, ive loko lokwakukhulunywa ngulomuntfu waNkulunkulu ngelilati lelalilapho eBetheli, yelula sandla sayo, yamkhomba, yatsi: “Mbambeni!” Kodvwa lomkhono leyayiwelulile ikhomba ngawo lomuntfu waNkulunkulu womelela, wangabe usagobana. 5Nalelilati lachekeka ekhatsi, umlotsa walo wacitsekela phansi, kwaya njengaleso sibonakaliso lesasetfulwe ngulomuntfu waNkulunkulu, kwaya njengekwelivi laSimakadze.
6
9:28
10:17
Num. 21:7
Inkhosi yakhuluma kulomuntfu waNkulunkulu, yatsi: “Ngicela ungincusele kuSimakadze, Nkulunkulu wakho, ungithandazele, khona atewuphilisa lomkhono wami.” Kwatsi lomuntfu waNkulunkulu nakamncusela kuSimakadze, umkhono wenkhosi Jerobowamu waphiliswa, waba njengakucala futsi.
7Inkhosi yakhuluma kulomuntfu waNkulunkulu, yatsi: “Wota sambe siye ekhaya lami utewutfola lokudliwako, ngitabe sengikunika nesipho.”
8
24:13
Kodvwa lomuntfu waNkulunkulu waphendvula lenkhosi, watsi: “Nome ngabe bewutanginika incenye yaloko lonako, bengingeke ngihambe nawe, futsi bengingeke ngidle nekudla, nginatse nemanti akakho, 9ngobe ngiyalwe livi laSimakadze, latsi: ‘Akukafaneli ukudle ngisho nekudla kwakhona, ungawanatsi ngisho nemanti akhona, futsi ungancandzeki ngalendlela lote ngayo.’ ” 10Ngako-ke wancandzeka ngalenye indlela, wayiyekela lena labete ngayo lapha eBetheli.
11Kwakukhona umphrofethi lotsite lomdzala labehlala lapha eBetheli. Ngalelo langa kwefika emadvodzana akakhe amtekela ngako konkhe loko lokwase kwentiwe ngulomuntfu waNkulunkulu eBetheli. Bamtjela nekumtjela uyise konkhe labekukhulume enkhosini Jerobowamu. 12Uyise wawabuta watsi: “Uhambe ngayiphi indlela?” Emadvodzana akhe amkhombisa leyo ndlela labehambe ngayo umuntfu waNkulunkulu, labephume kaJuda. 13Ngako wakhuluma kumadvodzana akhe, watsi: “Bophelani sihlalo embongolweni yami.” Batsi kube babophele sihlalo embongolweni yakhe, wagibela, wahamba 14walandzela lomuntfu waNkulunkulu. Wamkhandza ahleti ngaphansi kwesihlahla lesikhulu sem-okhi, wafike wambuta watsi: “Wena unguye yini lomuntfu waNkulunkulu labephuma kaJuda?”
Waphendvula watsi: “Nginguye.”
15Lomphrofethi-ke wakhuluma kuye, watsi: “Wota sambe siye ekhaya uyewutfola lokudliwako.”
16Kodvwa lomuntfu waNkulunkulu waphendvula, watsi: “Ngingeke ngincandzeke ngibuyele nawe emuva, kantsi futsi ngingeke ngidle kudla nawe nome nginatse nawe emanti kulendzawo. 17Ngiyalwe nguSimakadze watsi: ‘Kufanele ungakudli kudla, ungawanatsi nemanti akhona, ngisho nendlela lote ngayo ungabuyi ngayo.’ ”
18Nalomphrofethi lomdzala waphendvula, watsi: “Nami futsi ngingumphrofethi njengawe. Ingilosi ikhulume kimi ngelivi laSimakadze, yatsi: ‘Mlandze, ute naye lapha kakho, khona atekudla kudla, anatse nemanti.’ ” Kodvwa abecala emanga.
19Ngako lomuntfu waNkulunkulu wancandzeka naye wayakudla naye, wanatsa naye endlini kakhe.
20Batsi basehleti etafuleni badla, livi laSimakadze lefika kulomphrofethi lomdzala labencandze lomuntfu waNkulunkulu. 21Wamemeta, akhuluma kulomuntfu waNkulunkulu labephuma kaJuda, watsi: “Naku lokushiwo nguSimakadze: ‘Njengobe ungakamlaleli Simakadze, ngekutsi wente umyalo Simakadze Nkulunkulu wakho lakunike wona, 22kodvwa uncandzekile, wafike wadla wanatsa, lapho bekungakafaneli kutsi udle unatse khona, sidvumbu sakho singeke singcwatjwe lapho kwafihlwa khona boyihlomkhulu.’ ”
23Watsi kube lomuntfu waNkulunkulu acedze kudla nekunatsa, lomphrofethi labemncandzekisile wamlungiselela imbongolo yakhe. 24
Watsi asahamba endleleni, wahlangana nelibhubesi, lambamba lambulala, sidvumbu sakhe sadzilikela phansi emgwacweni, lembongolo nalelibhubesi kwema eceleni kwesidvumbu. 25Bantfu lababendlula ngakhona lapho basibona lesidvumbu siphansi, nelibhubesi lime eceleni kwaso, base bayahamba bayawubika edolobheni, lapho bekuhlala khona lomphrofethi lomdzala.
26Watsi lomphrofethi lamncandza endleleni kube akuve loko, watsi: “Ngulomuntfu waNkulunkulu longalilalelanga livi laSimakadze, Simakadze umnikele kulelibhubesi lelimdladlabule lambulala, njengobe livi laSimakadze belimcaphelisile.”
27Lomphrofethi wakhuluma kulamadvodzana akhe, watsi: “Ase ningekhwetele sihlalo embongolweni ngitewuhamba,” nembala bamlungisela. 28Waphuma wahamba, wakhandza leso sidvumbu sidzindzibele endleleni, lembongolo nalelibhubesi kume eceleni kwaso. Lelibhubesi belingakasidli lesidvumbu, kantsi futsi nalembongolo belingakayidzabuli. 29Lomphrofethi wasicukula lesidvumbu salomuntfu waNkulunkulu, wasekhweta embongolweni, wabuyela naso emuva edolobheni lakubo, kutsi atemlilela, bese uyamngcwaba. 30
Lesidvumbu wasingcwaba ethuneni lakhe, bamlilela batsi: “Hhawu, mnaketfu!”
31Watsi kube amngcwabe, wakhuluma kumadvodzana akhe, watsi: “Nase ngifile, nibongingcwaba kulo lelithuna, lapho kungcwatjwe khona lomuntfu waNkulunkulu; ematsambo ami nibowabeka eceleni kwematsambo akhe. 32
Ngobe lomlayeto lawukhuluma ngelivi laSimakadze macondzana nelilati laseBetheli kanye nato tonkhe tindzawo letiphakeme tekukhonta letisemadolobheni aseSamariya, nakanjani utakwenteka.”
33
1 Khos. 12:31
Ngisho nome sekwenteke loku, Jerobowamu akazange aphendvuke etindleleni takhe letimbi, kodvwa wachubeka wabeka baphristi bekukhonta etindzaweni letiphakeme tekukhontela, abekhetsa nome ngumuphi umuntfu labefisa kuba ngumphristi, amehlukanisele indzawo lephakeme yekukhonta. 34Lesi kwaba sono sendlu yakaJerobowamu lokungusona sabangela kutsi indlu yakhe yonkhe ibhubhe iphele ingasabikho emhlabeni.


text:
iNingizimu Afrika iyatigcabha ngemcebo webevu/emasiko abo kanye nenkholelo yabo langafanani. Nomanje letinye tinkholelo temasiko setishiyiwe/tilahliwe, labanye basenta incenye lebalulekile yetimphilo tetfu temihlangemihla, kkuhlanganyela njalonjalo nalabanye kanye netimo tesimanje kwentela kumelela tintfo letijabulisako talokusha kanye nalokudzala.
Peter Magubane, lowente umnikelo loncomekako kubuntsatseli bekutfwebula eminyekeni lemine leyengcile, wasebentisa lwati lwakhe njengemtfwebuli ekutsatseni imicebo yesive yebantfu ayibhalele titukulwane letiseta. Ngiyajabula ngekutfola lelitfuba lekwenta kutitfoba kutinikela lokunekutitfoba kwentela kwakha kutimisela.
Nelson Mandela
Mengameli
weRepublic ye Ningizimu Afrika


text:
Flatworms
Tibungu Letipatalele
Ligama lemndeni lelatiwako
Tibungu letipatalele
Ligama Lesayensi
Pseudocerotidae
Linani
Tingemashumi lamatsatfu emasentimitha, silinganiso silishumi lemasentimitha.
Kutichaza
Ipatalele, njengelicembe, imitimba ilula. Sigogo lesisemaphetselweni sinemifincizo emgceni. Tinetimbobo letimbili tidvute neliphetselo lwenhloko. Imibala iyahlukana kusukela ku nsundvu lomacashata, mphunga naluhlata kuya kuluphuti lokhanyako namnyama. Letinye tinetingalo letingatsi tiyavimba ngetulu kwemtimba.
Satiso Sebantfu Bonkhe
Umndeni we Pseudocerotidae ufaka incenye yemtimba lephilako kanye netibungu. Tinganyakata ngekushesha. Tisebentisa tinwele noma emamasela kukhuphukela embhedzeni welwandle. Tisebentisa liphayiphi lelidze ekubambeni tinyamatane. Liphayiphi ligcina ngalokungabonakali etibunu. Umtimba ulula futsi usetjentiselwa kushintjisa umoya. Ema Hermaprodites (angasebentela silisa nesifazane). Tingavundzisa tiphindze titalele emacandza lamanengi.
Kudla Kwato
Tidla tilwane letincane tasemantini, tibungu kanye netilwane temitimba lelula.
Kusakata
Tivela ngetindlela tekushisa/tekubandza kanye nasetindzaweni letishisako letinelwandle mhlabawonkhe.
Timfishi letatiwako
Candy-striped flatworm - Prostheceraeus vittatus
Yellowspot flatworm - Thysanozoon nigropapillosum
Splendid flatworm - Pseudobiceros splendiduswa elwandle


text:
Striped Skink
Umgololo lonemigca
Ligama
Striped Skink, African Striped Skink (Trachylepsis striata)
Umgololo lonemigca, umgololo wase Afrika
Lihlangotsi
Reptilia
Kucondzisa
Squamata
Umndeni
Scincidae
Budze balensikati
Emashumi lasitfupha kuya kumashumi layimfica ema mm
Budze balendvuna
Emashumi lasitfupha kuya kumashumi layimfica ema mm
Inchazelo
Lona Mgololo losemkhatsini ngelinani unelifasitelo kuyinye indzawo lesesweni lengephansi. Kuvuleka kwetindlebe kuyindingilizi. Libala liyahlukana emkhatsini waletilwane. Etindzaweni letisenyakatfo inhloko kuleto letindvuna letihlanganako tinelibala leliliphuti lonsundvu, lona mtfubi losaluphuti kubhongwane.
Letinye taletilwane
Tonkhe totine tivela esifundzaneni sendzawo. M.s. striata, M.s. sparsa, M.s. punctatissima kanye na M.s. wahlbergii.
Kusakateka
Emphumalanga ye Afrika, eningizimu ye Transkei lendzala kanye ne Nyakatfo ye Eastern Cape, kuchubekela ngase Orange River kuya eRichtersveld, kanye nase nshonalanga kwehlela eZambia kuya eAngola kanye nase Ningizimu yeNamibia.
Kwakhiwa/kwentiwa
Letihlala eNingizimu titala letincane letingaba tintsatfu kuya kuletiyimfica tebantfwana ngesikhatsi sasehlobo. Kubamba kwato kungenteka ekuhambe kwemnyaka enombolweni lesenyakatfo. Kukhula kwawo kwenteka ngekushesha, sigaba sebudzala sifika natinetinyanga lelishumi nesihlanu kuya kulelishumi nesiphohlongo.
Kudla kwawo
Idla tilwanyana letincane (emabhungane, emavivane, nalokunye.) kanye naletinye tilwane letincane letite imigogodla.